title: 2011/564/EU: Euroopan parlamentin päätös, annettu 10 päivänä toukokuuta 2011 , vastuuvapauden myöntämisestä kahdeksannen, yhdeksännen ja kymmenennen Euroopan kehitysrahaston talousarvion toteuttamisesta varainhoitovuonna 2009

text:
               27.9.2011

               FI

               Euroopan unionin virallinen lehti

               L 250/111

         EUROOPAN PARLAMENTIN PÄÄTÖS,
   annettu 10 päivänä toukokuuta 2011,
   vastuuvapauden myöntämisestä kahdeksannen, yhdeksännen ja kymmenennen Euroopan kehitysrahaston talousarvion toteuttamisesta varainhoitovuonna 2009
   (2011/564/EU)
   EUROOPAN PARLAMENTTI, joka
   ottaa huomioon komission kertomuksen varainhoitovuotta 2008 koskevien vastuuvapauden myöntämispäätösten seurannasta (KOM(2010) 650) ja kertomuksen liitteenä olevat komission yksiköiden valmisteluasiakirjat (SEC(2010) 1437 ja SEC(2010) 1438),
   ottaa huomioon kahdeksannen, yhdeksännen ja kymmenennen Euroopan kehitysrahaston taseet ja tulostilit varainhoitovuodelta 2009 (KOM(2010) 402 – C7-0220/2010),
   ottaa huomioon 29. huhtikuuta 2010 päivätyn komission vuosikertomuksen kahdeksannen, yhdeksännen ja kymmenennen Euroopan kehitysrahaston varainhoidosta varainhoitovuonna 2009,
   ottaa huomioon Euroopan kehitysrahastoja koskevat rahoitustiedot (KOM(2010) 319),
   ottaa huomioon tilintarkastustuomioistuimen vuosikertomuksen kahdeksannesta, yhdeksännestä ja kymmenennestä Euroopan kehitysrahastosta (EKR) rahoitetuista toimista varainhoitovuodelta 2009 ja komission vastaukset (1),
   ottaa huomioon tilintarkastustuomioistuimen Euroopan unionin toiminnasta tehdyn sopimuksen 287 artiklan mukaisesti antaman tarkastuslausuman tilien luotettavuudesta sekä tilien perustana olevien toimien laillisuudesta ja asianmukaisuudesta (2),
   ottaa huomioon tilintarkastustuomioistuimen erityiskertomuksen nro 10/2008 terveydenhuoltopalveluihin liittyvästä EY:n kehitysyhteistyötuesta Saharan eteläpuolisen Afrikan maille,
   ottaa huomioon tilintarkastustuomioistuimen erityiskertomuksen nro 18/2009 alueelliseen taloudelliseen yhdentymiseen suunnatun EKR:n tuen vaikuttavuudesta Itä- ja Länsi-Afrikassa,
   ottaa huomioon neuvoston 15. helmikuuta 2011 antamat suositukset Euroopan kehitysrahastojen toimien toteuttamisen osalta komissiolle myönnettäväksi vastuuvapaudeksi varainhoitovuodelta 2009 (05469/2011 – C7-0050/2011, 05472/2011 – C7-0049/2011, 05473/2011 – C7-0048/2011),
   ottaa huomioon Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välillä Cotonoussa 23. kesäkuuta 2000 allekirjoitetun kumppanuussopimuksen (3), jota tarkistettiin Luxemburgissa 25. kesäkuuta 2005 (4),
   ottaa huomioon merentakaisten maiden ja alueiden assosiaatiosta Euroopan yhteisöön 27. marraskuuta 2001 tehdyn neuvoston päätöksen 2001/822/EY (5) (”päätös merentakaisten maiden ja alueiden assosiaatiosta”), sellaisena kuin se on muutettuna neuvoston päätöksellä 2007/249/EY (6),
   ottaa huomioon neljännen AKT–EY-yleissopimuksen toisen rahoituspöytäkirjan mukaisesta yhteisön tukien rahoituksesta ja hoidosta 20. joulukuuta 1995 tehdyn neuvostossa kokoontuneiden jäsenvaltioiden hallitusten edustajien sisäisen sopimuksen (7) 33 artiklan,
   ottaa huomioon neuvostossa kokoontuneiden jäsenvaltioiden hallitusten edustajien välillä 18. syyskuuta 2000 tehdyn ja Cotonoussa Beninissä 23. kesäkuuta 2000 allekirjoitetun Afrikan, Karibian ja Tyynenmeren valtioiden ryhmän sekä Euroopan yhteisön ja sen jäsenvaltioiden välisen kumppanuussopimuksen rahoituspöytäkirjan mukaista yhteisön tukien rahoitusta ja hoitoa sekä taloudellisen avun jakamista EY:n perustamissopimuksen neljännessä osassa tarkoitetuille merentakaisille maille ja alueille koskevan sisäisen sopimuksen (8) 32 artiklan,
   ottaa huomioon päätöksiin vastuuvapauden myöntämisestä Euroopan unionin yleisen talousarvion toteuttamisesta varainhoitovuodelta 2008, pääluokka III – Komissio ja toimeenpanovirastot liitetyn 5. toukokuuta 2010 antamansa päätöslauselman (9) ja erityisesti sen 268–274 kohdan,
   ottaa huomioon EY:n perustamissopimuksen 276 artiklan ja Euroopan unionin toiminnasta tehdyn sopimuksen 319 artiklan,
   ottaa huomioon neljänteen AKT–EY-yleissopimukseen perustuvaan kehitysrahoitusyhteistyöhön sovellettavan 16. kesäkuuta 1998 annetun varainhoitoasetuksen (10) 74 artiklan,
   ottaa huomioon yhdeksänteen Euroopan kehitysrahastoon sovellettavan 27. maaliskuuta 2003 annetun varainhoitoasetuksen (11) 119 artiklan,
   ottaa huomioon kymmenenteen Euroopan kehitysrahastoon sovellettavasta varainhoitoasetuksesta 18. helmikuuta 2008 annetun neuvoston asetuksen (EY) N:o 215/2008 (12) 142 artiklan,
   ottaa huomioon työjärjestyksen 76 artiklan, 77 artiklan kolmannen luetelmakohdan ja liitteen VI,
   ottaa huomioon talousarvion valvontavaliokunnan mietinnön sekä kehitysyhteistyövaliokunnan lausunnon (A7-0140/2011),

               1.

               myöntää komissiolle vastuuvapauden kahdeksannen, yhdeksännen ja kymmenennen Euroopan kehitysrahaston talousarvion toteuttamisesta varainhoitovuonna 2009;

               2.

               esittää huomautuksensa oheisessa päätöslauselmassa;

               3.

               kehottaa puhemiestä välittämään tämän päätöksen ja siihen erottamattomasti kuuluvan päätöslauselman neuvostolle, komissiolle, unionin tuomioistuimelle, tilintarkastustuomioistuimelle ja Euroopan investointipankille sekä huolehtimaan niiden julkaisemisesta Euroopan unionin virallisessa lehdessä (L-sarja).

            Puhemies

         Jerzy BUZEK

            Pääsihteeri

         Klaus WELLE

      (1)  EUVL C 303, 9.11.2010, s. 243.

      (2)  EUVL C 303, 9.11.2010, s. 253.

      (3)  EYVL L 317, 15.12.2000, s. 3.

      (4)  EUVL L 287, 28.10.2005, s. 4.

      (5)  EYVL L 314, 30.11.2001, s. 1 sekä EYVL L 324, 7.12.2001, s. 1.

      (6)  EUVL L 109, 26.4.2007, s. 33.

      (7)  EYVL L 156, 29.5.1998, s. 108.

      (8)  EYVL L 317, 15.12.2000, s. 355.

      (9)  EUVL L 252, 25.9.2010, s. 39.

      (10)  EYVL L 191, 7.7.1998, s. 53.

      (11)  EUVL L 83, 1.4.2003, s. 1.

      (12)  EUVL L 78, 19.3.2008, s. 1.
    ---documentbreak---

               27.9.2011

               FI

               Euroopan unionin virallinen lehti

               L 250/113

         EUROOPAN PARLAMENTIN PÄÄTÖSLAUSELMA,
   10. toukokuuta 2011,
   joka sisältää huomautukset, jotka ovat erottamaton osa päätöstä vastuuvapauden myöntämisestä kahdeksannen, yhdeksännen ja kymmenennen Euroopan kehitysrahaston talousarvion toteuttamisesta varainhoitovuonna 2009
   EUROOPAN PARLAMENTTI, joka
   ottaa huomioon komission kertomuksen varainhoitovuotta 2008 koskevien vastuuvapauden myöntämispäätösten seurannasta (KOM(2010) 650) ja kertomuksen liitteenä olevat komission yksiköiden valmisteluasiakirjat (SEC(2010) 1437 ja SEC(2010) 1438),
   ottaa huomioon kahdeksannen, yhdeksännen ja kymmenennen Euroopan kehitysrahaston taseet ja tulostilit varainhoitovuodelta 2009 (KOM(2010) 402 – C7-0220/2010),
   ottaa huomioon 29. huhtikuuta 2010 päivätyn komission vuosikertomuksen kahdeksannen, yhdeksännen ja kymmenennen Euroopan kehitysrahaston varainhoidosta varainhoitovuonna 2009,
   ottaa huomioon Euroopan kehitysrahastoja koskevat rahoitustiedot (KOM(2010) 319),
   ottaa huomioon tilintarkastustuomioistuimen vuosikertomuksen kahdeksannen, yhdeksännen ja kymmenennen Euroopan kehitysrahaston Euroopan kehitysrahastosta (EKR) rahoitetuista toimista varainhoitovuodelta 2009 ja komission vastaukset (1),
   ottaa huomioon tilintarkastustuomioistuimen Euroopan unionin toiminnasta tehdyn sopimuksen 287 artiklan mukaisesti antaman tarkastuslausuman tilien luotettavuudesta sekä tilien perustana olevien toimien laillisuudesta ja asianmukaisuudesta (2),
   ottaa huomioon tilintarkastustuomioistuimen erityiskertomuksen nro 10/2008 terveydenhuoltopalveluihin liittyvästä EY:n kehitysyhteistyötuesta Saharan eteläpuolisen Afrikan maille,
   ottaa huomioon tilintarkastustuomioistuimen erityiskertomuksen nro 18/2009 alueelliseen taloudelliseen yhdentymiseen suunnatun EKR:n tuen vaikuttavuudesta Itä- ja Länsi-Afrikassa,
   ottaa huomioon Euroopan investointipankin vuotuisen kertomuksen investointikehyksestä vuodelta 2009,
   ottaa huomioon neuvoston 15. helmikuuta 2011 antamat suositukset Euroopan kehitysrahastojen toimien toteuttamisen osalta komissiolle myönnettäväksi vastuuvapaudeksi varainhoitovuodelta 2009 (05469/2011 – C7-0050/2011, 05472/2011 – C7-0049/2011, 05473/2011 – C7-0048/2011),
   ottaa huomioon Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välillä Cotonoussa 23. kesäkuuta 2000 allekirjoitetun kumppanuussopimuksen (3), jota tarkistettiin Luxemburgissa 25. kesäkuuta 2005 (4),
   ottaa huomioon merentakaisten maiden ja alueiden assosiaatiosta Euroopan yhteisöön 27. marraskuuta 2001 tehdyn neuvoston päätöksen 2001/822/EY (5) (”päätös merentakaisten maiden ja alueiden assosiaatiosta”), sellaisena kuin se on muutettuna neuvoston päätöksellä 2007/249/EY (6),
   ottaa huomioon neljännen AKT–EY-yleissopimuksen toisen rahoituspöytäkirjan mukaisesta yhteisön tukien rahoituksesta ja hoidosta 20. joulukuuta 1995 tehdyn neuvostossa kokoontuneiden jäsenvaltioiden hallitusten edustajien sisäisen sopimuksen (7) 33 artiklan,
   ottaa huomioon neuvostossa kokoontuneiden jäsenvaltioiden hallitusten edustajien välillä 18. syyskuuta 2000 tehdyn ja Cotonoussa Beninissä 23. kesäkuuta 2000 allekirjoitetun Afrikan, Karibian ja Tyynenmeren valtioiden ryhmän sekä Euroopan yhteisön ja sen jäsenvaltioiden välisen kumppanuussopimuksen rahoituspöytäkirjan mukaista yhteisön tukien rahoitusta ja hoitoa sekä taloudellisen avun jakamista EY:n perustamissopimuksen neljännessä osassa tarkoitetuille merentakaisille maille ja alueille koskevan sisäisen sopimuksen (8) 32 artiklan,
   ottaa huomioon päätöksiin vastuuvapauden myöntämisestä Euroopan unionin yleisen talousarvion toteuttamisesta varainhoitovuodelta 2008, pääluokka III – Komissio ja toimeenpanovirastot liitetyn 5. toukokuuta 2010 antamansa päätöslauselman (9) ja erityisesti sen 268–274 kohdan,
   ottaa huomioon EY:n perustamissopimuksen 276 artiklan ja Euroopan unionin toiminnasta tehdyn sopimuksen 319 artiklan,
   ottaa huomioon neljänteen AKT–EY-yleissopimukseen perustuvaan kehitysrahoitusyhteistyöhön sovellettavan 16. kesäkuuta 1998 annetun varainhoitoasetuksen (10) 74 artiklan,
   ottaa huomioon yhdeksänteen Euroopan kehitysrahastoon sovellettavan 27. maaliskuuta 2003 annetun varainhoitoasetuksen (11) 119 artiklan,
   ottaa huomioon kymmenenteen Euroopan kehitysrahastoon sovellettavasta varainhoitoasetuksesta 18. helmikuuta 2008 annetun neuvoston asetuksen (EY) N:o 215/2008 (12) 142 artiklan,
   ottaa huomioon komission ja Euroopan investointipankin vastaukset talousarvion valvontavaliokunnan kysymyksiin 25. tammikuuta 2011,
   ottaa huomioon työjärjestyksen 76 artiklan, 77 artiklan kolmannen luetelmakohdan ja liitteen VI,
   ottaa huomioon talousarvion valvontavaliokunnan mietinnön sekä kehitysyhteistyövaliokunnan lausunnon (A7-0140/2011),

               A.

               ottaa huomioon, että Euroopan kehitysrahasto (EKR) on Euroopan unionin tärkein Afrikan, Karibian ja Tyynenmeren valtioiden kanssa tehtävän kehitysyhteistyön rahoitusväline,

               B.

               ottaa huomioon, että huolimatta parlamentin toistuvista pyynnöistä ottaa EKR:t talousarvioon ne eivät tällä hetkellä sisälly Euroopan unionin yleiseen talousarvioon eivätkä kuulu yleisen varainhoitoasetuksen piiriin vaan niitä toteutetaan erityisten rahoitussääntöjen mukaan,

               C.

               ottaa huomioon, että EKR:n kautta kanavoitavan avun kokonaismäärä kasvaa huomattavasti lähivuosina, koska ajanjaksoa 2008–2013 koskevasta kymmenennestä EKR:sta annettavan unionin tuen määräksi on vahvistettu 22 682 000 000 euroa, joten kasvua yhdeksännestä EKR:sta on 64 prosenttia; pitää tarpeellisena tiedostaa edessä oleva varojen hyödyntämiskykyyn liittyvä ongelma, jonka vuoksi asianmukaisista menoista tarvitaan kattavat tiedot,

               D.

               ottaa huomioon, että unionin ulkoasioiden ja turvallisuuspolitiikan korkea edustaja kertoi parlamentille 2. helmikuuta 2011, että unionin naapuruuspolitiikka on epäonnistunut; toteaa Pohjois-Afrikan viimeaikaisten tapahtumien osoittaneen, että nopea väestönkasvu ja talouskasvun pysähtyminen aiheuttavat yhdessä räjähdysalttiita tilanteita; katsoo kyseisten tapahtumien olevan osoitus siitä, että tällainen väestönkasvu edellyttää menestyvää taloutta ja että politiikan välineet ovat asianmukaisia vain, jos ne toimivat paikan päällä ja niillä saadaan aikaan muutos parempaan,

               1.

               palauttaa mieliin, että EKR (nykyinen, kymmenes EKR: 22 682 000 000 euroa kaudeksi 2008–2013) ei kuulu unionin talousarvioon, vaikka se on pääasiallinen rahoitusväline, jonka avulla Euroopan unioni tarjoaa kehitysapua Afrikan, Karibian ja Tyynenmeren valtioille (AKT-valtiot) sekä merentakaisille maille ja alueille; toteaa, että EKR koostuu useista eri välineistä, joita ovat komission hallinnoimat avustukset sekä EIP:n investointikehyksen ja FLEX-järjestelyn mukaisesti hallinnoimat yksityiselle sektorille tarkoitetut riskipääoma ja lainat, joilla pyritään tasaamaan vientitulojen epävakauden vaikutuksia;

      EKR:n ottaminen talousarvioon

               2.

               toistaa kannattavansa EKR:n ottamista talousarvioon, koska siten voidaan lujittaa demokraattista valvontaa, vastuuvelvollisuutta ja rahoituksen seurattavuutta ja edistää unionin AKT-valtioita koskevan politiikan johdonmukaisuutta;

               3.

               muistuttaa jälleen kerran komission antamasta lausumasta, jonka mukaan se haluaa esittää seuraavasta rahoituskehyksestä käytävien keskustelujen yhteydessä EKR:n ottamista unionin talousarvioon ja että se aikoo tiedottaa parlamentin talousarvion valvontavaliokunnalle kattavasti tästä aloitteesta; tähdentää kuitenkin, että EKR:n sisällyttäminen unionin talousarvioon ei saa johtaa siihen, että kehitysyhteistyön määrärahoja leikataan yleisesti nykyisten kahden rahoitusvälineen tasosta;

               4.

               kehottaa neuvostoa ja jäsenvaltioita vastaamaan myönteisesti komission ehdotukseen ja sopimaan, että EKR sisällytetään täysin unionin talousarvioon vuodesta 2014 alkaen osana seuraavaa rahoituskehystä; katsoo, että näin olisi pitänyt tehdä jo kauan sitten ja että EKR olisi sisällytettävä talousarvioon mahdollisimman pian;

      Kehitysyhteistyön painopisteet

               5.

               muistuttaa, että komissio on sitoutunut (13) huolehtimaan, että sen kehitysyhteistyön rahoitusvälineestä (DCI) jakamasta tuesta osoitetaan 20 prosentin tavoitteen mukainen määrä perus- ja keskiasteen koulutukseen ja perusterveydenhoitoon; kehottaa raportoimaan saman tavoitteen toteutumisesta EKR:jen kohdalla; kehottaa komissiota pitämään terveydenhoitojärjestelmien lujittamiseen tarkoitettua tukea ensisijaisena keskittymällä erityisesti köyhimpiin ihmisiin, parantamaan opetuksen laatua ja auttamaan sellaisten toimintapuitteiden luomisessa, joilla suositaan köyhää väestöä ja otetaan sukupuolten tasa-arvonäkökohdat huomioon; kehottaa komissiota ottamaan kattavasti huomioon tilintarkastustuomioistuimen suositukset, jotka sisältyvät sen erityiskertomuksiin nro 10/2008 ja 12/2010; kehottaa komissiota nostamaan tämän osuuden tulevaisuudessa 25 prosenttiin; kehottaa komissiota painottamaan entistä enemmän äitiysterveyttä ja korostaa lisääntymis- ja seksuaaliterveyttä koskevan valistuksen ja tiedottamisen merkitystä keskeisenä osana naisten terveyttä koskevia kysymyksiä, sillä tässä asiassa vuosituhattavoitteen saavuttamisesta ollaan vielä kaukana;

               6.

               pitää vuoden 2009 maksusitoumusten ennätyksellisiä tasoja myönteisinä; on tyytyväinen myös niihin lukuisiin muihin tapoihin, joilla komissio on parantanut EKR:n hallinnointia, esimerkiksi kirjanpitoympäristön lujittamiseen (uusi suoriteperusteinen järjestelmä), epävakaalla pohjalla oleville valtioille suunnattavaan talousarviotukeen sovellettavien ohjeiden parantamiseen sekä vaikuttavampiin, tehokkaampiin ja tiiviimmin valvottuihin ulkoisiin tarkastuksiin; myöntää kuitenkin, että epävakaalla pohjalla olevat valtiot tarvitsevat ensisijaisesti paremmin määriteltyä strategiaa ja suurempaa panostusta talouksiensa tiettyihin toimialoihin;

               7.

               korostaa jälleen kerran, että kymmenennen EKR:n pitäisi keskittyä rajalliseen määrään aloja ja siihen olisi otettava mukaan kansalaisjärjestöjä, jotka ovat tehokkaita paikallistasolla ja joille on suoritettu asianmukaiset tarkastukset, jotta voidaan välttyä tavoitteiden runsaudenpulan epäsuotuisilta vaikutuksilta; kehottaa komissiota käyttämään paikallisia ja eurooppalaisia kansalaisjärjestöjä niiden ansioiden perusteella erityisesti tapauksissa, joissa kansalaisjärjestöt ja kansainväliset järjestöt (monenväliset rahastot) hallinnoivat hankkeita ja ohjelmia komissiota tehokkaammin ja edullisemmin ja joissa niiden toiminnalla voidaan luoda hankkeita, jotka ovat kestäviä rahoitustuen päätyttyä; kehottaa komissiota antamaan parlamentille selkeät tiedot kansalaisjärjestöjen sellaisiin hankkeisiin käyttämien omien varojen muodostumisesta, joiden rahoitus tulee osaksi EKR:sta ja osaksi kansalaisjärjestöiltä itseltään;

               8.

               korostaa, että kehitysavun mekanismeilla olisi myös pyrittävä edistämään vaurauden luomista sekä tukemaan pieniä ja keskisuuria yrityksiä, sillä vaurauden luominen on keskeinen köyhyyden vähentämisen väline; muistuttaa, että kehitysmaat menettävät vuosittain arviolta 800 000 000 000 euroa laittomina pääomavirtoina, joiden estäminen voisi ratkaisevasti auttaa vähentämään köyhyyttä ja saavuttamaan vuosituhannen kehitystavoitteet;

      EKR:jen varainhoito

               9.

               panee merkille tilintarkastustuomioistuimen näkemyksen, jonka mukaan komission selvityksessä kahdeksannen, yhdeksännen ja kymmenennen Euroopan kehitysrahaston varainhoidosta varainhoitovuonna 2009 kuvataan ”oikein varainhoitovuoden aikana saavutettuja komission toiminnallisia tavoitteita (etenkin rahoituksen toteutumisen ja valvontatoimien osalta)” huolimatta talouskriisin kielteisistä vaikutuksista, jotka kohdistuivat useisiin kehitysmaihin;

               10.

               tähdentää kuitenkin, että useissa tapauksissa komissio ei ole toteuttanut riittävää seurantaa tilintarkastustuomioistuimen huomautusten johdosta (esimerkiksi täytäntöönpanosta vastaavien elinten hallinnointia olisi tuettava paremmin, ennakkotarkastuksia olisi kehitettävä painottamalla enemmän keskeisiä riskejä ja CRIS-Audit-järjestelmän toimintoja olisi kehitettävä siten, että tarkastustoimia kyetään seuraamaan tehokkaammin ja vaikuttavammin); korostaa, että toimet, joita komissio toteuttaa tilintarkastustuomioistuimen suositusten perusteella, ovat vastuuvapauden myöntävän viranomaisen näkökulmasta tärkeä osa vastuullista toimintaa; kehottaa näin ollen komissiota ilmoittamaan parlamentin asiasta vastaaville valiokunnille toimista, joihin se on ryhtynyt tai suunnittelee ryhtyvänsä korjatakseen tilintarkastustuomioistuimen mainitsemat puutteet;

               11.

               on huolestunut tietyistä tilintarkastustuomioistuimen havaitsemista heikkouksista etenkin julkisten hankintamenettelyjen (14), lähetystöjen (nykyisten edustustojen) ennakkovalvonnan (15) ja kumppanuusmaiden sisäisten valvontajärjestelmien (16) suhteen ja vaatii komissiota jatkamaan tarmokkaasti edustustoissa ja kansallisten tulojen ja menojen hyväksyjien toimistoissa työskentelevän henkilöstön nykyisiä koulutusohjelmia ja laajentamaan niitä;

               12.

               panee merkille, että tilintarkastustuomioistuimen tarkastuslausuma ei koske EIP:n hallinnoimia ja sen vastuulla olevia yhdeksännen ja kymmenennen EKR:n varoja (17); katsoo, että poliittisesti ja vastuukysymysten vuoksi ei ole suotavaa, että investointikehys ei kuulu tilintarkastustuomioistuimen tarkastuslausuman eikä parlamentin vastuuvapausmenettelyn piiriin, ja on tilintarkastustuomioistuimen kanssa yhtä mieltä siitä, että kyseiset säännökset kaventavat vastuuvapauden myöntämiseen liittyviä parlamentin valtuuksia, varsinkin kun otetaan huomioon, että EKR:n varat eivät ole peräisin rahoitusmarkkinoilta vaan julkisista varoista, jotka saadaan Euroopan veronmaksajilta;

               13.

               pitää myönteisenä, että tilintarkastustuomioistuin katsoo, että kahdeksannen, yhdeksännen ja kymmenennen EKR:n lopullinen tilinpäätös antaa olennaisilta osiltaan oikeat ja riittävät tiedot EKR:jen taloudellisesta asemasta 31. päivältä joulukuuta 2009; toteaa kuitenkin, että tilintarkastustuomioistuin tuo esiin, että ennakkorahoitukseen perustuvien takuiden määrä on ilmoitettu liian pienenä ja tilinpäätöksen liitetiedoissa ilmoitettava takuupidätysten määrä on ilmoitettu liian suurena; kehottaa komissiota korjaamaan nämä puutteet viipymättä;

               14.

               panee merkille, että tilinpäätöksen mukaan saatujen ennakkorahoitukseen perustuvien, voimassa olevien takuiden määrään sisältyi 413 600 000 euron määrä varainhoitovuoden 2009 lopussa ja että tämä määrä oli ilmoitettu 82 300 000 euroa eli 19,9 prosenttia liian pienenä; panee samoin merkille, että tilinpäätöksen takuupidätysten määrä oli 186 200 000 euroa ja että se oli ilmoitettu 58 400 000 euroa eli 31,4 prosenttia liian suurena; pyytää komissiota selittämään tapauskohtaisesti näiden liian pienenä ja liian suurena ilmoitettujen määrien syyt;

      EKR:jen kirjanpitojärjestelmä

               15.

               pitää uuden suoriteperusteisen kirjanpitojärjestelmän (ABAC-FED) käyttöönottoa helmikuussa 2009 myönteisenä ja korostaa, että EKR:jen vuoden 2009 tilinpäätös oli ensimmäinen suoriteperusteisen kirjanpitojärjestelmän avulla laadittu tilinpäätös; toteaa, että uuden kirjanpitojärjestelmän avulla voidaan vähentää manuaalisten mukautusten tarvetta ja se lujittaa kirjanpitoympäristöä;

               16.

               ottaa huomioon, että EuropeAidin toimittamissa jälkitarkastuksissa havaittiin, että kirjaamisvirheiden (sopimustyyppi tai sopimuksen alkamis- ja päättymisajankohta) esiintyvyys oli aiempaa korkeampi; muistuttaa kuitenkin, että vuoden 2009 lopussa EuropeAidin keskushallinto perusti osaston seuraamaan CRIS-Audit-järjestelmään kirjattujen tietojen laatua, millä on tarkoitus parantaa edelleen tilinpäätöksen laadinnassa käytettävien tietojen luotettavuutta; toivoo saavansa tietoa tämän asian etenemisestä;

      Toimien sääntöjenmukaisuus

               17.

               panee tyytyväisenä merkille, että tilintarkastustuomioistuin katsoo, että kahdeksannen, yhdeksännen ja kymmenennen EKR:n tilien perustana olevat tulot, sitoumukset ja maksut 31. joulukuuta 2009 päättyneeltä varainhoitovuodelta ovat olennaisilta osiltaan lailliset ja asianmukaiset (tarkastuslausuma, VIII kohta); pitää kuitenkin valitettavana sitä, että tilintarkastustuomioistuimen oli kiinnitettävä erityishuomiota siihen, että sitoumuksissa ja maksuissa oli havaittavissa suuri sellaisten virheiden esiintyvyys, jotka eivät ole ilmaistavissa kvantitatiivisesti, vaikka kyseisiä virheitä ei huomioitu virheitä koskevassa kokonaisarviossa; toteaa, että EuropeAidin valvontajärjestelmiä on parannettu huomattavasti vuodesta toiseen, mutta palauttaa mieliin, että kaiken kaikkiaan tilintarkastustuomioistuin arvioi EuropeAidin valvontajärjestelmät vain osittain vaikuttaviksi; edellyttää näin ollen, että komissio huolehtii tilanteen jatkuvasta seurannasta, ja pyytää selvitystä toimista, joita on toteutettu edellä mainittujen ongelmien ratkaisemiseksi;

               18.

               toteaa, että havaitut virheet koskivat tarjouskilpailusääntöjen noudattamista, sopimusten allekirjoittamiselle säädettyjä määräaikoja sekä pakollisiin takuisiin sovellettavia säännöksiä; panee merkille, että talousarviotukeen liittyvien sitoumusten tapauksessa tilintarkastustuomioistuin havaitsi, että komission soveltaman dynaamisen tulkinnan yhteydessä EuropeAid toimi Cotonoun sopimuksen vaatimusten mukaisesti (18); ottaa huomioon, että komission mukaan yhtään maksua ei suoritettu ilman rahoitustakuuta;

               19.

               toteaa, että tarkastuksessa havaittiin seuraavat hankemaksuihin liittyvät kvantitatiivisesti ilmaistavissa olevien virheiden päälajit: a) oikeellisuus: laskelmat olivat virheellisiä; b) tosiasiallisuus: toimitettuihin palveluihin tai tavaroihin liittyviä laskuja tai muita tositteita puuttui; c) tukikelpoisuus: ilmoitettuja menoja oli aiheutunut toteuttamisjakson ulkopuolella tai menot liittyivät eriin, joita ei ollut mainittu sopimuksessa, tai suoritetut alv-maksut olivat aiheettomia taikka pakollisia seuraamuksia ei sovellettu; toteaa, että ei-kvantitatiivisesti ilmaistavissa olevat virheet liittyivät lähinnä tapauksiin, joissa pankkitakuisiin sovellettavia sääntöjä ei ollut noudatettu tai toimeksisaajilta saatavien ennakoiden palautusten laskelmissa oli virheitä; panee kuitenkin merkille komission huomautuksen, jonka mukaan kaikki ennakoiden palautusten laskelmissa esiintyneet virheet korjattiin ennen sopimuksen päättymistä; kehottaa komissiota tästä huolimatta tehostamaan ennakkotarkastuksia estääkseen tällaiset virheet ja pankkitakuisiin sovellettavia sääntöjä noudattamatta jättämisestä mahdollisesti aiheutuvat tappiot;

      Täytäntöönpanosta vastaavien elinten seuranta

               20.

               on tyytyväinen EuropeAidin ja lähetystöjen pyrkimyksiin korjata täytäntöönpanosta vastaavien elinten, valvonnasta vastaavien tahojen ja kansallisten tulojen ja menojen hyväksyjien rahoitusmenettelyissä ja valvonnassa yhä esiintyviä puutteita; kehottaa EuropeAidia tehostamaan tulevaisuudessa toimiaan näillä aloilla; palauttaa mieliin myös tilintarkastustuomioistuimen suositukset, joiden mukaan EuropeAidin olisi jatkettava toimiaan sen varmistamiseksi, että lähetystöt kirjaavat tiedot CRIS-Audit-järjestelmään kattavasti ja oikea-aikaisesti (19);

               21.

               on syvästi huolissaan tilintarkastustuomioistuimen havainnosta, jonka mukaan lähetystöjen suorittama seuranta ja valvonta on vain osittain vaikuttavaa; on pahoillaan siitä, että useimpien edunsaajamaiden kansallisten tulojen ja menojen hyväksyjien toimintavalmiudet ovat puutteelliset, minkä seurauksena tarkastukset on dokumentoitu puutteellisesti ja ne eivät ole olleet vaikuttavia, ja pitää valitettavina täytäntöönpanosta vastaavien elinten ja valvonnasta vastaavien tahojen käynnistämissä rahoitusmenettelyissä ja valvontatoimissa esiintyviä puutteita; on yhtä mieltä tilintarkastustuomioistuimen kanssa siitä, että lähetystöjen resurssit ovat rajalliset, mikä usein rajoittaa niiden valmiuksia tiettyihin toimiin; kehottaa komissiota korjaamaan tämän puutteen välittömästi;

      Tilintarkastustuomioistuimen erityiskertomus nro 18/2009

               22.

               pitää myönteisenä tilintarkastustuomioistuimen erityiskertomusta nro 18/2009 alueelliseen taloudelliseen yhdentymiseen suunnatun EKR:n tuen vaikuttavuudesta Itä- ja Länsi-Afrikassa ja tilintarkastustuomioistuimen perinpohjaista analyysia mutta on pahoillaan siitä, että kertomus paljastaa tilanteen olevan epätyydyttävä; korostaa olevansa huolissaan siitä, että komission alueelliset ja kansalliset yhteistyöstrategiat eivät ole toisiaan täydentäviä, ja tähdentää, että alueellisten ja kansallisten strategioiden yhdenmukaistaminen on tärkeää, jotta voidaan parantaa avun vaikuttavuutta;

               23.

               on erittäin huolestunut alueellisten järjestöjen vastaanottokyvyn riittämättömyydestä; kehottaa komissiota ottamaan vuoden 2011 ensimmäisellä puoliskolla toteutettavaksi suunnitellun alueellisten strategioiden väliarvioinnin yhteydessä huomioon alueellisen yhteistyötilanteen ja kiinnittämään erityistä huomiota mahdollisuuteen tarkistaa myönnettyjä määriä;

               24.

               ei kuitenkaan voi hyväksyä sitä, että tilintarkastustuomioistuin ei voinut arvioida useita rahoitettuja hankkeita, koska raportointi ei ollut asianmukaista;

               25.

               katsoo, että unionilla olisi oltava kussakin alueellisessa järjestössä edustajana erikseen nimitetty valtuuskunnan puheenjohtaja ja että unionin valtuuskunnat olisi valtuutettava keskustelemaan eri alueellisten ryhmittymien jäsenyyden yhdenmukaistamisesta;

               26.

               huomauttaa, että tilintarkastustuomioistuimen erityiskertomuksessaan nro 18/2009 esittämän arvion mukaan alueelliseen taloudelliseen yhdentymiseen – johon on kohdennettu huomattava osa eli yli 50 prosenttia EKR:n rahoituksesta – suunnattu EKR:n tuki Itä- ja Länsi-Afrikassa on vain osittain vaikuttavaa; pyytää komissiota ilmoittamaan ennen vuoden 2010 vastuuvapausmenettelyn alkua parlamentille toimista, joihin on ryhdytty parlamentin 5. toukokuuta 2010 antamassa, päätökseen vastuuvapauden myöntämisestä seitsemännen, kahdeksannen, yhdeksännen ja kymmenennen EKR:n talousarvion toteuttamisesta liitetyssä päätöslauselmassa (20) esitettyjen kehotusten johdosta; haluaisi saada myös kattavan yleisesityksen, josta käy ilmi, mitkä näistä toimista on toteutettu vaikuttavasti kyseisillä alueilla;

               27.

               tunnustaa, että alueellinen taloudellinen yhdentyminen voi luoda kasvua ja työpaikkoja kehitysmaissa ja auttaa siten vähentämään köyhyyttä; panee siksi tyytyväisenä merkille, että EKR:n rahoitus tällä alueella on yli kaksinkertaistunut käsiteltävänä olevan rahoituskauden aikana;

               28.

               pahoittelee, että EKR:n tuki alueelliselle yhdentymiselle ei ole ollut vielä täysin vaikuttavaa etupäässä siksi, että afrikkalaisilla viranomaisilla ei ole kapasiteettia; maat ovat samanaikaisesti jäseniä Afrikan eri alueellisissa talousjärjestöissä, mikä johtaa toimien päällekkäisyyteen ja resurssien hajaantumiseen, ja komission lähetystöjen tuki ja koordinointi on riittämätöntä pääasiassa resurssien puutteen vuoksi;

               29.

               kehottaakin komissiota tehostamaan Itä- ja Länsi-Afrikan alueellisten talousjärjestöjen ja niiden elinten valmiuksien kehittämistä, mukaan luettuna tuki kansallisille parlamenteille ja paikalliselle kansalaisyhteiskunnalle, ja rohkaisemaan alueellisten ryhmittymien lähentymiseen, jotta ajan mittaan päästäisiin eroon päällekkäisistä jäsenyyksistä, sekä huolehtimaan samalla siitä, että kunnioitetaan kumppanimaiden vastuuta prosessista;

               30.

               kehottaa komissiota ja Euroopan ulkosuhdehallintoa lisäämään resursseja, jotta unionin edustustot voivat ohjata alueellisia yhdentymisprosesseja tehokkaammin, ja varmistamaan paremman koordinaation ja johdonmukaisuuden alueellisten ja kansallisten ohjelmien välillä;

               31.

               katsoo, että unionin ei pidä painostaa Afrikan valtioita allekirjoittamaan talouskumppanuussopimuksia nopeammin tai laajempialaisina kuin ne itse haluavat ja että unionin olisi vältettävä nykyisten alueellisten ryhmittymien horjuttamista yksittäisten maiden kanssa tehtävillä talouskumppanuussopimuksilla;

               32.

               katsoo, että pienemmille valtioille, etenkin vähiten kehittyneille maille, osoitetuista määrärahoista suurempi osa olisi kohdennettava kestävään talouskehitykseen esimerkiksi vaurautta luovien mekanismien kautta, jotta voidaan vähentää riippuvuutta alueellisista talousjäteistä, kuten Nigeriasta Länsi-Afrikassa; pyytää komissiota jatkamaan rahoitustaan alueellisille ohjelmille eli AKT-valtioiden välisille ohjelmille, jotka kattavat useita maita tietyllä alueella tai alueen kaikki maat;

      Kertyneiden korkojen käyttö

               33.

               ei hyväksy kertyneiden rahoituskorkojen (EKR:n varainhoitotilille kertyneiden korkojen, kauden 2001–2007 siirrot mukaan luettuina, määräksi arvioidaan 34 000 000 euroa) käyttämistä henkilöstökulujen rahoittamiseen vaan katsoo, että niitä pitäisi käyttää vain hankkeiden ja ohjelmien menoihin; pyytää komissiota selittämään, millaista politiikkaa aikaisemmin on noudatettu, ja antamaan tarvittaessa viipymättä ehdotuksia voimassa olevan asetuksen muuttamiseksi tämän periaatteen mukaisesti;

      Talousarviotuki

               34.

               muistuttaa, että arvioidessaan talousarviotukea parlamentin olisi keskityttävä riskien lisäksi myös etuihin, unohtamatta myöskään vaihtoehtoisten tukimuotojen riskien ja etujen arviointia; pyytää komissiolta tietoja tapauksista, joissa EU:n talousarviotuelle asetetut tavoitteet on saavutettu, sekä tapauksista, joissa vastaanottajavaltioilla oli erityisiä ongelmia;

               35.

               on tietoinen siitä, että talousarviotuki on ristiriitainen kehitysyhteistyön väline, jonka etuina ovat alhaiset toimituskulut, vastuullisuuden lisääntyminen sekä kumppaneiden ja avunantajien välisen vuoropuhelun lisääntyminen mutta johon liittyy samalla riski, että varoja käytetään väärin tai niitä ei käytetä halutulla tavalla, jos vastaanottajavaltion julkisesta rahoituksesta vastaava hallinto ei osoittaudu riittävän avoimeksi, luotettavaksi ja tehokkaaksi; korostaa, että talousarviotuki ei ole oikea ratkaisu kaikkiin tilanteisiin eikä sitä saisi pitää ainoana vaihtoehtona;

               36.

               palauttaa mieliin, että Euroopan parlamentin ja neuvoston asetuksen (EY) N:o 1905/2006 (21) 25 artiklan 1 kohdan b alakohdan mukaan talousarviotukea voidaan antaa, jos kumppanivaltion julkisten menojen hoito on riittävän avointa, luotettavaa ja tehokasta; ilmaisee tässä yhteydessä huolensa komission soveltamaan tukikelpoisuusperusteiden dynaamiseen tulkintaan sisältyvistä riskeistä, että julkiset menot saattavat olla tehottomia tai että ne eivät ole vaikuttavia; kehottaa komissiota jatkamaan pyrkimyksiään perustella talousarviotukikelpoisuutta koskevat päätöksensä ja varmistamaan, että kaikki rahoitussopimukset luovat kattavan ja selkeän perustan arvioinnille, jonka kohteena on maksujen suorittamisehtojen noudattaminen;

               37.

               pahoittelee talousarviotuen maksujen korkeaa virhetasoa (35 prosenttia); kehottaa jälleen parantamaan talousarviotuen kelpoisuuskriteerien avoimuutta ja objektiivisuutta sekä kannattaa tilintarkastustuomioistuimen suositusta, että komission pitää varmistaa, että ehdoissa ”yksilöidään selkeästi indikaattorit, tavoitteet, laskentamenetelmät ja varmennuslähteet” (22); kehottaa komissiota tehostamaan tarkastuksia ja valvontajärjestelmiä sekä tarkkailemaan, missä määrin nämä ehdot täyttyvät, ja raportoimaan asiasta asetuksen (EY) N:o 1905/2006 25 artiklan 1 kohdan b alakohdan mukaisesti;

               38.

               pitää myönteisenä vihreää kirjaa kolmansille maille annettavan EU:n budjettituen tulevaisuudesta (KOM(2010) 586) mutta pahoittelee, että parlamentin aikaisemmista kehotuksista huolimatta komissio ei ole laatinut talousarviotuen käytöstä vuosikertomusta, johon sisältyy hyödyllistä, kattavaa, luotettavaa, analyyttistä ja arvioivaa tietoa suunnitellusta ja käytetystä talousarviotuesta, odotettujen tulosten saavuttamisesta rahoittajien esittämien ja maakohtaisissa strategioissa asetettujen tavoitteiden mukaisesti, olemassa olevista lisäehdoista ja niiden luonteesta, vuoropuhelun tehokkuudesta, rahoittajien toiminnan yhdenmukaistamisesta, lisävalmiuksien kehittämisestä sekä kyseisten lisävalmiuksien vaikutuksesta, maakohtaisten järjestelmien parantamisesta, vastuurakenteen instituutioista, julkistalouden hallinnointielimistä, valvonta- ja arviointielimistä, sääntöjenvastaisten menojen määrästä ja osuudesta sekä tarkastuksissa ja valvonnassa ja toteutettujen korjaavien toimenpiteiden yhteydessä ilmenneiden (järjestelmään liittyvien tai liittymättömien) sääntöjenvastaisuuksien tyyppiluokittelusta;

               39.

               muistuttaa, että talousarviotuen yhteydessä parlamentin tehtäviin kuuluu asettaa komissio vastuuseen varojen avulla saavutetuista tuloksista ja että talousarviotuki on tukiväline, joka edellyttää muuttumista pelkästä panosten valvojasta tuotosten tarkastajaksi indikaattoreiden perusteella ja jonka avulla voidaan varmistaa, että annettu tuki hyödyttää vastaanottajamaiden väestöä;

               40.

               katsoo, että tarkistaessaan talousarviotukea koskevia suuntaviivoja komission on kiinnitettävä erityishuomiota valvontajärjestelmiin; edellyttää komission lujittavan tukikelpoisuusperusteiden noudattamisen seurantaa ja sitä koskevaa vuotuista raportointia; muistuttaa, että talousarviotukitoimien piiriin kuuluvia valmiuksienparantamishankkeita valvotaan samojen järjestelmien avulla kuin kaikkia muitakin hankkeita ja valvontaan kuuluu tarkastuksia;

               41.

               palauttaa mieliin, että rahoituspäätöksissä talousarviotuen ja rakennesopeutuksen osuus on kasvanut huomattavasti kymmenennessä EKR:ssa verrattuna kahdeksanteen ja yhdeksänteen EKR:oon; ilmaisee huolensa tästä kehityksestä;

               42.

               palauttaa mieliin, että tilintarkastustuomioistuin havaitsi EKR:ja koskevassa vuosikertomuksessaan varainhoitovuodelta 2009, että talousarviotuen maksuissa esiintyi paljon virheitä, joita ei voida ilmaista kvantitatiivisesti, ja että tilanne johtui lähinnä siitä, että lähetystöjen julkistalouden hoitoa koskevissa arviointiraporteissa ei selitetty, millaisin perustein edistystä oli arvioitava, millaista edistystä on saavutettu, eikä syitä, joista johtuen uudistusohjelmaa ei kenties ole pantu täytäntöön tuen vastaanottajavaltion suunnitelman mukaisesti (23); painottaa, että komission pitää arvioida talousarviotuen maksuja vielä tarkemmin ja vastedes tiukentaa maksukäytäntöjään;

               43.

               kehottaa komissiota varmistamaan, että tulosten perusteella maksettaviin vaihtelevan suuruisiin eriin sovellettavissa erityisehdoissa yksilöidään selkeästi indikaattorit, tavoitteet, laskentamenetelmät ja varmennuslähteet ja että edustustojen kertomuksissa annetaan jäsennelty ja vakiomuotoinen esitys julkistalouden hoidon edistymisestä esittämällä selkeästi kriteerit, joiden perusteella edistymistä oli määrä arvioida, ja arvioidaan saavutettua edistystä sekä syitä siihen, miksi ohjelmaa ei kenties ole toteutettu suunnitelman mukaisesti;

               44.

               kehottaa komissiota ryhtymään kaikkiin tarvittaviin toimiin korruption torjumiseksi edunsaajavaltioissa pitämällä yllä tiivistä vuoropuhelua kumppanuusvaltioiden hallitusten kanssa korruptioon liittyvistä kysymyksistä ja toimimalla ennakoivasti, jotta on mahdollista varmistaa, että asianmukaiset järjestelmät ovat olemassa ja käytettävissä on tarvittaessa seuraamuksia; katsoo, että varojen myöntämistä olisi tarkasteltava uudelleen, jos yhteistyötä ei synny ja jos ei saada takeita siitä, että järjestelmät ovat perusteiltaan tehokkaita korruption torjunnassa;

               45.

               toistaa kantansa, että kumppanuusvaltioiden kansallisten parlamenttien, kansalaisyhteiskunnan ja paikallisviranomaisten osallistuminen on prosessin aidon omaksumisen kannalta välttämätöntä, ja kehottaa komissiota tekemään kaikkensa vuoropuhelun parantamiseksi näiden toimijoiden kanssa ohjelmasuunnittelun kaikissa eri vaiheissa;

               46.

               kehottaa komissiota auttamaan kumppanuusmaita parlamentaarisen valvonnan ja tarkastusvalmiuksien kehittämisessä sekä ottamaan kansalliset parlamentit ja paikalliset kansalaisyhteiskunnan kumppanit mukaan niiden kansallisten kehitysstrategioiden laadintaan;

               47.

               kehottaa asiasta vastaavia valiokuntiaan luomaan suoria yhteyksiä tukea saavien AKT-valtioiden parlamenttien vastaaviin valiokuntiin, jotta ne saisivat rohkaistusta ja tukea varmistaessaan avun vaikuttavuutta parlamentaarisen valvontatehtävänsä kautta;

               48.

               kehottaa komissiota varmistamaan, että unionin rahoittamien toimien kansainvälinen näkyvyys paranee;

      Edunsaajamaiden ilmoitukset

               49.

               toistaa jälleen näkemyksensä, että yleisesti kehitysavun ja erityisesti talousarviotuen kohdalla olisi edellytettävä, että edunsaajavaltion hallitus antaa valtiovarainministerin allekirjoittaman ennakkoilmoituksen, jossa käsitellään tiettyjä edunsaajavaltion hallinto- ja vastuurakenteeseen vaikuttavia seikkoja;

      Henkilöstö

               50.

               on hyvin huolestunut siitä, että kolmansissa maissa toimivien lähetystöjen avoinna olevien toimien määrää pidetään ”kriittisenä riskinä” (24) ja että rajalliset resurssit, henkilöstöpula ja henkilöstön suuri vaihtuvuus haittaavat merkittävästi komissiota EKR:n varojen vaikuttavassa käytössä, erityisesti hankkeiden hallinnoinnin, koulutuksen, valvonnan sekä luotettavien ja oikea-aikaisten tarkastusten suhteen; edellyttää tämän vuoksi Euroopan ulkosuhdehallinnon asettavan ensisijaiseksi tavoitteekseen saada kaikkiin edustustoihin riittävä määrä pätevää henkilöstöä ja erityisesti kehitysyhteistyön asiantuntijoita;

      EuropeAid

               51.

               pitää valitettavana, että vaikka tilintarkastustuomioistuimen arvion mukaan EuropeAidin keskushallinnon tulojen ja menojen hyväksyjien suorittamat ennakkotarkastukset ovat vaikuttavia, se totesi, että EuropeAidin valvontajärjestelmät ovat vain osittain vaikuttavia maksujen sääntöjenmukaisuuden varmistamisessa;

               52.

               muistuttaa komissiota, että

                           —

                           EuropeAidin pitäisi kehittää suunnitteilla olevan yleisen valvontastrategiansa tarkistuksen yhteydessä keskeinen indikaattori, jota sovelletaan jäännösvirheiden taloudellisen vaikutuksen arviointiin sen jälkeen kun kaikki tarkastukset on toteutettu

                           —

                           EuropeAidin pitäisi arvioida tarkistuksen yhteydessä eri valvontamuotojen – erityisesti tapahtumien jälkitarkastukseen sovellettavan valvontajärjestelmän – kustannustehokkuutta ja tutkia päättyneistä hankkeista poimittavan edustavan tilastollisen otoksen tarkastamisen hyödyllisyyttä ja toteuttamismahdollisuuksia

                           —

                           talousarviotuen osalta EuropeAidin pitäisi varmistaa, että maksujen erityisehdot määritellään selvästi ja että edustustojen kertomuksissa annetaan jäsennelty ja vakiomuotoinen esitys julkistalouden hoidon edistymisestä;

      Investointikehys

               53.

               on erittäin ilahtunut siitä, että EIP esitti varainhoitovuoden 2009 vastuuvapausmenettelyn aikana ensimmäistä kertaa parlamentin talousarvion valvontavaliokunnalle vuosikertomuksensa investointikehyksen täytäntöönpanosta ja antoi kattavat vastaukset valiokunnan jäsenten kirjallisiin ja suullisiin kysymyksiin; kehottaa EIP:a tekemään puitesopimuksen parlamentin vastuuvapausmenettelystä vastaavan valiokunnan kanssa tuleviksi vuosiksi ja sisällyttämään sopimukseen, mitä tietoja EIP antaa;

               54.

               edellyttää EIP:n vahvistavan, että sen itsensä ja komission rahoittamissa hankkeissa ei ole päällekkäisyyksiä, ja pitää välttämättömänä parantaa merkittävästi komission ja EIP:n välistä koordinaatiota, kuten EIP:n Euroopan unionin ulkopuolisista toimista vastaava pääjohtaja totesi talousarvion valvontavaliokunnassa 25. tammikuuta 2011; pohtii, onko unionin edustustoihin perusteltua ottaa EIP:n henkilöstöä; odottaa saavansa syyskuun 2011 loppuun mennessä yhteisen kertomuksen kummaltakin elimeltä niiden välisen yhteistyön tehostamisesta ja menettelyistä, joista ne ovat sopineet, mukaan lukien analyysi siitä, onko edustustoihin mahdollisesti tarpeen ottaa EIP:n henkilöstöä;

               55.

               kehottaa EIP:a tarkistamaan tarkkaan EU:n takuun kattamien hankkeiden kehityspoliittiset näkökohdat ja varmistamaan asianmukaisen julkisen kuulemisen paikallistasolla ennen hankkeiden hyväksymistä, mukaan lukien rahoituksenvälittäjien toiminta käytettäessä EIP:n myöntämiä lainoja; katsoo, että kun on kyse kehitysmaille myönnettävistä lainoista, EIP:n olisi suoritettava vieläkin tarkemmat rahanpesua ja terrorismin rahoittamista koskevat tarkistukset vakiomenettelyjen ja kansainvälisten hyvien käytäntöjen mukaisesti;

               56.

               kehottaa jälleen kerran EIP:a keskittymään raportoinnissaan tuloksiin ja esittämään kattavaa, relevanttia ja puolueetonta tietoa tuloksista, asetetuista tavoitteista, saavutetuista tavoitteista sekä mahdollisten poikkeamien syistä ja esittämään tehdyt arviot ja yhteenvedon arviointituloksista;

               57.

               on tyytyväinen siihen, että EIP vaikuttaa nyt sitoutuneemmalta keskittymään raportointiin tuloksista ja että parhaillaan viimeisteltävänä olevassa investointikehystä koskevassa vuoden 2010 vuosikertomuksessa keskitytään tuloksiin vuotta 2009 enemmän; ottaa huomioon, että EIP laatii parhaillaan kehityksen tulosindikaattoreita, joiden on tarkoitus olla valmiina täytäntöönpanoa varten vuoden 2011 toisella puoliskolla, ja pitää tätä myönteisenä askeleena;

               58.

               toivoo, että EIP:n seuraava vuosikertomus olisi epäteoreettisempi ja käytännönläheisempi erityisesti investointikehyksestä rahoitettavien ohjelmien ja toimien tulosten suhteen;

               59.

               pyytää EIP:a toimittamaan sille käsiteltävänä olevien asiakirjojen luottamuksellista käyttöä koskevien vaatimusten mukaisesti täydentäviä tietoja petoksiin syyllistyneistä laadittavasta mustasta listasta; suhtautuu myönteisesti EIP:n halukkuuteen perustaa petostentorjunnasta vastaava yksikkö ja odottaa saavansa säännöllisesti tilannetiedotuksen sen perustamisesta;

               60.

               on yllättynyt EIP:n ilmoituksesta, jonka mukaan sen investointikehyksen piiriin kuuluvissa ohjelmissa ei ole todettu esiintyvän petoksia;

               61.

               pitää välttämättömänä ottaa käyttöön kaikkien EIP:n kehitysmaissa rahoittamien hankkeiden yleinen tarkastus, jonka ei pitäisi rajoittua vain suuriin hankkeisiin vaan jonka piiriin on otettava myös kaikki määrärahat ja takuut, jotka EIP joutuu alaskirjaamaan;

               62.

               kehottaa komissiota seuraamaan ja valvomaan tarkkaan investointikehyksen täytäntöönpanoa ja varmistamaan, että kehys täyttää tehtävänsä kehitysapuvälineenä, sekä tiedottamaan talousarvion valvontavaliokunnalle säännöllisesti tekemistään havainnoista.

      (1)  EUVL C 303, 9.11.2010, s. 243.

      (2)  EUVL C 303, 9.11.2010, s. 253.

      (3)  EYVL L 317, 15.12.2000, s. 3.

      (4)  EUVL L 287, 28.10.2005, s. 4.

      (5)  EYVL L 314, 30.11.2001, s. 1 sekä EYVL L 324, 7.12.2001, s. 1.

      (6)  EUVL L 109, 26.4.2007, s. 33.

      (7)  EYVL L 156, 29.5.1998, s. 108.

      (8)  EYVL L 317, 15.12.2000, s. 355.

      (9)  EUVL L 252, 25.9.2010, s. 39.

      (10)  EYVL L 191, 7.7.1998, s. 53.

      (11)  EUVL L 83, 1.4.2003, s. 1.

      (12)  EUVL L 78, 19.3.2008, s. 1.

      (13)  Kehitysyhteistyövälineen 5 artiklaa koskeva komission lausuma, joka on komission Euroopan parlamentille 24. lokakuuta 2006 antaman tiedonannon (KOM(2006) 628) liitteessä.

      (14)  Tilitarkastustuomioistuimen vuosikertomus vuodelta 2009 EKR:ista, IX kohta.

      (15)  Tilitarkastustuomioistuimen vuosikertomus vuodelta 2009 EKR:ista, 30 kohta.

      (16)  Tilitarkastustuomioistuimen vuosikertomus vuodelta 2009 EKR:ista, 5 kohta.

      (17)  Tilitarkastustuomioistuimen vuosikertomus vuodelta 2009 EKR:ista, 3 kohta.

      (18)  Tilintarkastustuomioistuimen erityiskertomus nro 2/2005 EKR:n talousarviotuesta AKT-maille, 28 ja 29 kohta (EUVL C 249, 7.10.2005, s. 1).

      (19)  Tilitarkastustuomioistuimen vuosikertomus vuodelta 2009 EKR:ista, 54 kohta.

      (20)  EUVL L 252, 25.9.2010, s. 109.

      (21)  Euroopan parlamentin ja neuvoston asetus (EY) N:o 1905/2006, annettu 18. joulukuuta 2006, kehitysyhteistyön rahoitusvälineen perustamisesta (EUVL L 378, 27.12.2006, s. 41).

      (22)  Tilitarkastustuomioistuimen vuosikertomus vuodelta 2009 EKR:ista, 55 kohta.

      (23)  Tilitarkastustuomioistuimen vuosikertomus vuodelta 2009 EKR:ista, 25 kohta.

      (24)  Tilitarkastustuomioistuimen vuosikertomus vuodelta 2009 EKR:ista, 40 kohta.


title: 2007/637/EY: Neuvoston päätös, tehty 26 päivänä syyskuuta 2007 , alueiden komitean neljän espanjalaisen varsinaisen jäsenen ja seitsemän espanjalaisen varajäsenen nimeämisestä

text:
               4.10.2007

               FI

               Euroopan unionin virallinen lehti

               L 258/29

      NEUVOSTON PÄÄTÖS,
   tehty 26 päivänä syyskuuta 2007,
   alueiden komitean neljän espanjalaisen varsinaisen jäsenen ja seitsemän espanjalaisen varajäsenen nimeämisestä
   (2007/637/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen ja erityisesti sen 263 artiklan,
   ottaa huomioon Espanjan hallituksen ehdotuksen,
   sekä katsoo seuraavaa:

               (1)

               Neuvosto teki 24 päivänä tammikuuta 2006 päätöksen 2006/116/EY alueiden komitean jäsenten ja varajäsenten nimeämisestä 26 päivän tammikuuta 2006 ja 25 päivän tammikuuta 2010 väliseksi kaudeksi (1).

               (2)

               Neljä alueiden komitean varsinaisen jäsenen paikkaa on vapautunut Jaume MATAS PALOUn, Adán MARTÍN MENISin, Miguel Ángel REVILLA ROIZin ja Juan Carlos RODRÍGUEZ IBARRAn toimikausien päätyttyä. Seitsemän alueiden komitean varajäsenen paikkaa on vapautunut Dolores GOROSTIAGA SAIZin, Ignacio SÁNCHEZ AMORin, Tomás VILLANUEVA RODRÍGUEZin, Gema AMOR PÉREZin, Darío DÍAZ ÁLVAREZin, Manuel JAÉN PALACIOSin ja Laura de ESTEBAN MARTÍNin toimikausien päätyttyä,

         ON PÄÄTTÄNYT SEURAAVAA:
   1 artikla
   Nimetään seuraavat henkilöt alueiden komiteaan jäljellä olevaksi toimikaudeksi eli 25 päivään tammikuuta 2010:

               a)

               varsinaisiksi jäseniksi:

                           Francesc ANTICH i OLIVER, Presidente del Gobierno de la Comunidad Autónoma Islas Baleares,

                           Paulino RIVERO BAUTES, Presidente de la Comunidad Autónoma de Canarias,

                           Guillermo FERNÁNDEZ VARA, Presidente de la Junta de Extremadura,

                           Dolores GOROSTIAGA SAIZ, Vicepresidenta del Gobierno de Cantabria y Consejera de Empleo y Bienestar Social (nimeämisperusteen muutos),

                     ja

               b)

               varajäseniksi:

                           Vicente RAMBLA MOMPLET, Vicepresidente Primero y Consejero de Presidencia, Comunidad Valenciana,

                           Jaime RABANAL GARCÍA, Consejero de Economía y Asuntos Europeos, Comunidad Autónoma del Principado de Asturias,

                           Gabriel AMER AMER, Delegado del Gobierno de las Islas Baleares en Bruselas, Comunidad Autónoma Islas Baleares,

                           José Félix GARCÍA CALLEJA, Director General Asuntos Europeos y Cooperación al Desarrollo, Comunidad Autónoma de Cantabria,

                           María de DIEGO DURANTEZ, Directora General Relaciones Institucionales y Acción Exterior, Comunidad Autónoma Castilla y León,

                           Lucía MARTÍN DOMÍNGUEZ, Directora General de Acción Exterior, Comunidad Autónoma de Extremadura,

                           Antonio GONZÁLEZ TEROL, Director General de Asuntos Europeos, Comunidad Autónoma de Madrid.

         2 artikla
   Tämä päätös tulee voimaan päivänä, jona se tehdään.

      Tehty Brysselissä 26 päivänä syyskuuta 2007.

            Neuvoston puolesta

            Puheenjohtaja

         J. SILVA

      (1)  EUVL L 56, 25.2.2006, s. 75.


title: 2012/622/EU: Euroopan parlamentin päätös, 10. toukokuuta 2012 , vastuuvapauden myöntämisestä Euroopan lääkeviraston talousarvion toteuttamisesta varainhoitovuonna 2010

text:
               17.10.2012

               FI

               Euroopan unionin virallinen lehti

               L 286/377

         EUROOPAN PARLAMENTIN PÄÄTÖS,
   10. toukokuuta 2012,
   vastuuvapauden myöntämisestä Euroopan lääkeviraston talousarvion toteuttamisesta varainhoitovuonna 2010
   (2012/622/EU)
   EUROOPAN PARLAMENTTI, joka

               —

               ottaa huomioon Euroopan lääkeviraston lopullisen tilinpäätöksen varainhoitovuodelta 2010,

               —

               ottaa huomioon tilintarkastustuomioistuimen kertomuksen Euroopan lääkeviraston tilinpäätöksestä varainhoitovuodelta 2010 sekä viraston vastaukset (1),

               —

               ottaa huomioon neuvoston 21 päivänä helmikuuta 2012 antaman suosituksen (06083/2012 – C7-0051/2012),

               —

               ottaa huomioon Euroopan unionin toiminnasta tehdyn sopimuksen 319 artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annetun neuvoston asetuksen (EY, Euratom) N:o 1605/2002 (2) ja erityisesti sen 185 artiklan,

               —

               ottaa huomioon Euroopan lääkeviraston perustamisesta annetun Euroopan parlamentin ja neuvoston asetuksen (EY) N:o 726/2004 (3) ja erityisesti sen 68 artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19 päivänä marraskuuta 2002 annetun komission asetuksen (EY, Euratom) N:o 2343/2002 (4) ja erityisesti sen 94 artiklan,

               —

               ottaa huomioon työjärjestyksen 77 artiklan ja liitteen VI,

               —

               ottaa huomioon talousarvion valvontavaliokunnan mietinnön sekä ympäristön, kansanterveyden ja elintarvikkeiden turvallisuuden valiokunnan lausunnon (A7-0107/2012),

               1.

               lykkää päätöstä vastuuvapauden myöntämisestä Euroopan lääkeviraston toimitusjohtajalle viraston talousarvion toteuttamisesta varainhoitovuonna 2010;

               2.

               esittää huomautuksensa oheisessa päätöslauselmassa;

               3.

               kehottaa puhemiestä välittämään tämän päätöksen ja siihen erottamattomasti kuuluvan päätöslauselman Euroopan lääkeviraston toimitusjohtajalle, neuvostolle, komissiolle ja tilintarkastustuomioistuimelle sekä huolehtimaan niiden julkaisemisesta Euroopan unionin virallisessa lehdessä (L-sarja).

            Puhemies

         Martin SCHULZ

            Pääsihteeri

         Klaus WELLE

      (1)  EUVL C 366, 15.12.2011, s. 27.

      (2)  EYVL L 248, 16.9.2002, s. 1.

      (3)  EUVL L 136, 30.4.2004, s. 1.

      (4)  EYVL L 357, 31.12.2002, s. 72.
   LIITE

      EUROOPAN PARLAMENTIN SUOSITUKSET AIEMPINA VUOSINA

               Euroopan lääkevirasto

               2006

               2007

               2008

               2009

               Toiminta

               —

                           —

                           Moitteettoman varainhoidon periaatetta ei noudatettu tarkasti: viraston kassaennustetta ei ollut laadittu asianmukaisesti.

                           —

                           Virasto harjoittaa toimintaansa kahdessa toimipaikassa, mikä aiheuttaa lisäkustannuksia (suorat kustannukset: 450 000 euroa).

                           —

                           Hyviä tuloksia kehittyneen toimintoperusteisen budjetoinnin ja käyttäjätyytyväisyysseurannan käyttöönotossa

                           —

                           Virastoa kehotettiin arvioimaan uudelleen välitystoimiaan koko vuoden taloudelliset riskit huomioon ottaen.

                           —

                           Virasto harjoittaa toimintaansa kahdessa toimipaikassa, mikä aiheuttaa lisäkustannuksia.

                           —

                           Parlamentti ei hyväksynyt sitä, että virasto ei sovella tehokkaasti eturistiriitojen hallintaa koskevia sääntöjä.

                           —

                           Sisäisen tarkastuksen aiemmissa vuotuisissa tarkastuskertomuksissa esitettyjä 12:ta erittäin tärkeää ja yhtä ratkaisevan tärkeää suositusta ei vieläkään ollut pantu täytäntöön vuonna 2009.
                           Parlamentti ei hyväksynyt sitä, että virasto ei noudata käytännesääntöjään, ja virastoa kehotettiin dokumentoimaan ja arvioimaan valvontaansa ja rekisteröimään määrärahoja koskevat päätöksensä, jotka on asetettava saataville sen verkkosivustolle.

                           —

                           Virastoa vaadittiin selvittämään vastuuvapauden myöntävälle viranomaiselle, millä tavoin se on perustamisestaan lähtien varmistanut asiantuntijoidensa riippumattomuuden.

                           —

                           Virastoa pyydettiin täydentämään eurooppalaisten asiantuntijoiden tietokantaa ja pitämään se ajan tasalla asetuksessa (EY) N:o 726/2004 edellytetyllä tavalla.

               Määrärahojen siirtäminen varainhoitovuodelta toiselle

               Talousarvion vuotuisperiaatetta ei noudatettu tarkasti: maksusitoumusmäärärahojen käyttöaste oli alle 60 prosenttia. Yli 40 prosenttia maksusitoumusmäärärahoista siirrettiin varainhoitovuodelle 2007.

               Virastolla oli vaikeuksia ohjelmoinnissa, toiminnan budjetoinnissa ja sen täytäntöönpanossa: 32 000 000 euroa siirrettiin ja 4 000 000 euroa peruutettiin. Virastoa kehotettiin noudattamaan vuotuisperiaatetta.

               Virastoa kehotettiin noudattamaan vuotuisperiaatetta: siirretyt määrärahat olivat 36 000 000 euroa (19,7 prosenttia talousarviosta) ja peruuntuneet määrärahat 9 700 000 euroa (5,3 prosenttia talousarviosta).

               Tilintarkastustuomioistuin ilmoitti 19 500 000 euron siirroista (38 prosenttia viraston maksusitoumusmäärärahoista), joista 14 800 000 euroa koski toimia, joita ei ollut pantu täytäntöön vuoden loppuun mennessä, ja huomautti, että talousarvion osastosta 2 rahoitettujen toimien toteuttaminen oli viivästynyt. Virasto ei noudata vuotuisperiaatetta.

               Hankintamenettelyt

               —

                           —

                           Avoimuuskysymykset, jotka liittyvät valintaperusteisiin ja arviointimenetelmiin hintakriteerien ja yhteisen hankintamenettelyn osalta.

                           —

                           Virastoa muistutettiin hankintojen hallinnan kehittämisestä.

               Virastoa kehotettiin parantamaan hankintamenettelyjensä laatua havaittujen puutteiden korjaamiseksi: esim. hintakriteereihin sovelletut arviointimenetelmät ja ehdoton tarve perustella valintamenettelyt.

                           —

                           Parlamentti oli huolestunut siitä, että tilintarkastustuomioistuin havaitsi hankintamenettelyissä virheitä, jotka koskivat merkittävää osaa viraston koko varainhoitovuoden 2009 talousarviosta. Arviointikriteereissä oli puutteita esimerkiksi hinnan ja menettelyjen valinnan osalta.

                           —

                           Virastoa kehotettiin parantamaan hankintamenettelyjensä laatua tilintarkastustuomioistuimen havaitsemien puutteiden korjaamiseksi.

                           —

                           Virastoa kehotettiin laatimaan monivuotinen hankintaohjelma.

                           —

                           Virastoa kehotettiin varmistamaan, että hankintamenettelyjen tulokset todennetaan ennen sopimusten tekoa.

               Maksuista kertyvät tulot

               Virasto ei ole kyennyt laatimaan kattavaa analyysia jäsenvaltioiden esittelijöiden aiheuttamista tuloista saadakseen objektiivisen ja dokumentoidun perustan näiden maksujen ja sen myötä asiakkailta perittyjen maksujen mukauttamiseksi: tämä tilanne on maksuista annetun asetuksen vastainen.

               Jäsenvaltioiden esittelijöille maksettuja summia koskevat avoimuuskysymykset

               Komissiota kehotettiin arvioimaan viraston pysyvästi suuria käteisvaroja (41 887 000 euroa).

               Virastoa kehotettiin parantamaan talousasioista vastaavien ja tieteellisten osastojen välistä koordinointia perintämääräysten laatimisessa esiintyvien aivan liian pitkien viivästymisten korjaamiseksi.

               Sisäinen tarkastus

               —

               —

               Virastoa kehotettiin panemaan täytäntöön komission sisäisen tarkastuksen antama ratkaisevan tärkeä suositus, joka liittyi asiantuntijoiden eturistiriitoihin, ja kahdeksan erittäin tärkeää suositusta, jotka liittyivät viraston henkilöstön eturistiriitojen dokumentointiin, arkistoinnin arviointiin ja arkistointiohjeiden laatimiseen sovellettavien hallintomenettelyjen tukena käytettäviin tietokantoihin ja kyseisten ohjeiden täysimääräiseen täytäntöönpanoon.

                           Parlamentti ei ollut valmis hyväksymään sitä, että toimitusjohtajan tarkastuslausuma ei sisällä yhtään varaumaa eikä siinä sisäisen tarkastuksen ja tilintarkastustuomioistuimen tarkastuslausumien mukaan kunnioiteta viraston hyväksymiin käytännesääntöihin sisältyvää sitoumusta.

                           Virastoa pyydettiin toimittamaan sisäisen tarkastuksen vuodesta 2007 lähtien laatimat kertomukset vastuuvapauden myöntävälle viranomaiselle 30. kesäkuuta 2011 mennessä.

                           Virastoa kehotettiin panemaan pikaisesti täytäntöön sisäisen tarkastuksen suositukset ja toimittamaan vastuuvapauden myöntävälle viranomaiselle yhteenveto toteutetuista toimista.

          ---documentbreak---

               17.10.2012

               FI

               Euroopan unionin virallinen lehti

               L 286/378

         EUROOPAN PARLAMENTIN PÄÄTÖSLAUSELMA,
   10. toukokuuta 2012,
   joka sisältää huomautukset, jotka ovat erottamaton osa päätöstä vastuuvapauden myöntämisestä Euroopan lääkeviraston talousarvion toteuttamisesta varainhoitovuonna 2010
   EUROOPAN PARLAMENTTI, joka

               —

               ottaa huomioon Euroopan lääkeviraston lopullisen tilinpäätöksen varainhoitovuodelta 2010,

               —

               ottaa huomioon tilintarkastustuomioistuimen kertomuksen Euroopan lääkeviraston tilinpäätöksestä varainhoitovuodelta 2010 sekä viraston vastaukset (1),

               —

               ottaa huomioon neuvoston 21 päivänä helmikuuta 2012 antaman suosituksen (06083/2012 – C7-0051/2012),

               —

               ottaa huomioon Euroopan unionin toiminnasta tehdyn sopimuksen 319 artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annetun neuvoston asetuksen (EY, Euratom) N:o 1605/2002 (2) ja erityisesti sen 185 artiklan,

               —

               ottaa huomioon Euroopan lääkeviraston perustamisesta annetun Euroopan parlamentin ja neuvoston asetuksen (EY) N:o 726/2004 (3) ja erityisesti sen 68 artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19 päivänä marraskuuta 2002 annetun komission asetuksen (EY, Euratom) N:o 2343/2002 (4) ja erityisesti sen 94 artiklan,

               —

               ottaa huomioon työjärjestyksen 77 artiklan ja liitteen VI,

               —

               ottaa huomioon talousarvion valvontavaliokunnan mietinnön sekä ympäristön, kansanterveyden ja elintarvikkeiden turvallisuuden valiokunnan lausunnon (A7-0107/2012),

               A.

               ottaa huomioon, että kertomuksessaan Euroopan lääkeviraston tilinpäätöksestä varainhoitovuodelta 2009 tilintarkastustuomioistuin sisällytti lausumaansa huomautuksia tilien perustana olevien toimien laillisuudesta ja asianmukaisuudesta;

               B.

               ottaa huomioon, että 10. toukokuuta 2011 tekemässään päätöksessä parlamentti lykkäsi päätöstään vastuuvapauden myöntämisestä viraston toimitusjohtajalle viraston talousarvion toteuttamisesta varainhoitovuonna 2009 (5), mutta se myönsi vastuuvapauden 25. lokakuuta 2011 tekemässään päätöksessä (6);

               C.

               ottaa huomioon, että parlamentti myönsi 25. lokakuuta 2011 viraston toimitusjohtajalle vastuuvapauden viraston talousarvion toteuttamisesta varainhoitovuonna 2009 ja vastuuvapauspäätökseen liitetyssä päätöslauselmassa se muun muassa

                           —

                           korosti, että vastuuvapauden myöntävä viranomainen seuraa edelleen tarkasti tulevien vastuuvapausmenettelyjen aikana, miten virastossa korjataan sekä tilintarkastustuomioistuimen että sisäisen tarkastuksen kertomuksissa havaittuja vakavia puutteita

                           —

                           kehotti virastoa tiedottamaan vastuuvapauden myöntävälle viranomaiselle toimista, joilla varmistetaan, että käytännesääntöjä todella noudatetaan eturistiriitojen hallitsemiseksi

                           —

                           korosti mutta myös varoitti virastoa, että kaikki asiaankuuluvissa tarkastuskertomuksissa, myös vuoden 2010 kertomuksessa, mainitut toimet on toteutettava täysin, ennen kuin uusi vastuuvapausmenettely alkaa;

               D.

               ottaa huomioon, että tilintarkastustuomioistuin on saanut kohtuullisen varmuuden siitä, että varainhoitovuoden 2010 tilit ovat luotettavat ja tilien perustana olevat toimet ovat lailliset ja asianmukaiset;

               E.

               ottaa huomioon, että viraston talousarvio vuodeksi 2010 oli 208 400 000 euroa eli 7,20 prosenttia suurempi kuin varainhoitovuonna 2009;

               F.

               ottaa huomioon, että vuonna 2010 unionin alkuperäinen maksuosuus viraston talousarvioon oli 28 279 600 euroa, kun se oli 36 390 000 euroa vuonna 2009 (7), ja että vuonna 2010 unionin kokonaismaksuosuus viraston talousarvioon oli 36 600 100 euroa;

      Vuoden 2009 vastuuvapausmenettelyn seuranta

               1.

               kehottaa virastoa tiedottamaan vastuuvapauden myöntävälle viranomaiselle seuraavissa kysymyksissä toteutettujen toimien tuloksista:

                           —

                           menettely, jolla hallintoneuvosto hyväksyy toimintasuunnitelman, joka sisältää erityistoimia ja aikataulun hankintamenettelyissä havaittujen puutteiden korjaamiseksi

                           —

                           henkilöstöä ja asiantuntijoita koskevien eturistiriitojen toteamista ja hallintaa varten jo kehitettyjen menettelyjen tehokkaan käytön perusteellinen varmistaminen;

                     kehottaa tilintarkastustuomioistuinta antamaan kohtuullisen varmuuden siitä, että virasto on korjannut hankintamenettelyihin liittyvät puutteet, ja kehottaa sisäistä tarkastusta antamaan vastuuvapauden myöntävälle viranomaiselle varmuuden siitä, että viraston henkilöstöä ja asiantuntijoita koskevia eturistiriitoja hallinnoidaan tehokkaasti nykyisten menettelyjen avulla;

               2.

               kehottaa virastoa ja sisäistä tarkastusta tarkistamaan välittömästi, onko kaikki tarkastuskertomuksissa, myös vuoden 2010 kertomuksessa, mainitut toimet toteutettu täysin, sekä ilmoittamaan asiasta vastuuvapauden myöntävälle viranomaiselle;

               3.

               toteaa, että virastolta saatujen tietojen mukaan hallintoneuvosto hyväksyi 15. joulukuuta 2011 kesäkuussa 2012 kokoontuvalle hallintoneuvostolle esiteltävän ehdotuksen yksityiskohtaisista täytäntöönpanotoimenpiteistä, jotka koskevat

                           —

                           julkisia hankintoja ja sopimuksia käsittelevän neuvoa-antavan komitean uuden rakenteen ja toimivallan määrittämistä

                           —

                           monivuotisen hankintasuunnitelman täytäntöönpanoa

                           —

                           edellä mainittujen vastuualueiden selvittämistä;

                     vaatii, että hallintoneuvosto toimittaa toimintasuunnitelman vastuuvapauden myöntävälle viranomaiselle viimeistään 30. kesäkuuta 2012;

      Talousarvio- ja varainhallinto

               4.

               palauttaa mieliin, että unionin alkuperäinen maksuosuus virastolle vuodeksi 2010 oli 26 335 100 euroa; huomauttaa kuitenkin, että kyseiseen määrään lisättiin ylijäämän palautuksesta saadut 10 265 000 euroa, joten unionin maksuosuus vuonna 2010 oli yhteensä 36 600 100 euroa;

               5.

               korostaa, että lopullisesti hyväksyttyyn unionin yleiseen talousarvioon varainhoitovuodeksi 2010 sisältyy kaksi eri summaa unionin alkuperäisenä maksuosuutena viraston talousarvioon: 28 279 600 euroa ja 26 335 100 euroa; kehottaa komissiota näin ollen ilmoittamaan vastuuvapauden myöntävälle viranomaiselle virastolle myönnetyn avustuksen täsmällisen määrän;

               6.

               ottaa huomioon, että viraston talousarvio rahoitetaan sekä unionin talousarviosta että lääketeollisuuden maksuista unionin markkinoille saattamista koskevan luvan saamiseksi ja ylläpitämiseksi; toteaa vuotuisen toimintakertomuksen perusteella, että vuonna 2010 arviolta 73 prosenttia viraston tuloista kertyi maksuista ja, samalla kun maksuista kertyvät tulot kasvoivat, unionin maksuosuudesta saatavien tulojen suhteellinen osuus laski 23 prosentista vuonna 2006 aina 14 prosenttiin vuonna 2010;

               7.

               toteaa vuotuisen toimintakertomuksen perusteella, että poikkeusrekisteriin kirjattiin 17 poikkeusta vuonna 2010;

               8.

               toteaa, että järjestelmässä, jonka avulla virasto hyväksyy velkojilta saadut maksupyynnöt, havaittiin tietotekniikka-alan toimeksisaajiin liittyviä puutteita; panee merkille viraston lausunnon, jonka mukaan tilintarkastustuomioistuimen toteamat puutteet johtuivat inhimillisestä virheestä ja ne on korjattu, virasto on tehostanut laskujen etukäteen tapahtuvaa operatiivista ja taloudellista valvontaa eikä muita puutteita ole havaittu; pyytää tilintarkastustuomioistuinta varmistamaan asian ja tiedottamaan siitä parlamentille;

      Määrärahasiirrot varainhoitovuodelta toiselle ja peruutukset

               9.

               panee merkille, että viraston talousarvio- ja varainhallintoa koskevan selvityksen mukaan määrärahoja siirrettiin ilman eri toimenpiteitä varainhoitovuodelle 2011 yhteensä 41 655 049,44 euroa eli 20,90 prosenttia sidotuista määrärahoista ja että erikseen esitettäviä määrärahasiirtoja varainhoitovuodelle 2011 tehtiin yhteensä 3 500 000 euron arvosta, mikä oli 1,68 prosenttia lopullisista määrärahoista;

               10.

               on huolestunut siitä, että tilintarkastustuomioistuimen mukaan määrärahoja siirrettiin jälleen kerran runsaasti, 17 600 000 euroa, osastoon 2 (hallintomenot); korostaa tämän osoittavan, että viraston talousarvion osastosta 2 rahoitettujen toimien toteuttaminen on viivästynyt ja että viraston varainhoito ei ole talousarvion vuotuisperiaatteen mukaista;

               11.

               panee huolestuneena merkille tilintarkastustuomioistuimen lisähuomautuksen, jonka mukaan vain 36 prosenttia varainhoitovuodelle 2011 siirretyistä määrärahoista vastasi varainhoitovuoden 2010 menojäämiä, mikä merkitsee, että 64 prosenttia seuraavalle varainhoitovuodelle siirretyistä määrärahoista ei liittynyt varainhoitovuoteen 2010;

               12.

               huomauttaa, että tilintarkastustuomioistuin on jo ilmoittanut suurista määrärahasiirroista edellisinä varainhoitovuosina; toteaa erityisesti, että vuoden 2009 talousarviossa tilintarkastustuomioistuin ilmoitti 19 500 000 euron määrärahasiirrosta (38 prosenttia viraston maksusitoumusmäärärahoista) ja että vuonna 2008 vastaava määrä oli 36 000 000 euroa (19,7 prosenttia vuoden 2008 talousarviosta);

               13.

               panee merkille, että viraston talousarvio- ja varainhallintoa koskevan selvityksen mukaan vuonna 2010 määrärahoja peruuntui yhteensä 9 074 296,49 euroa, kun vuonna 2009 vastaava määrä oli 7 693 276,58 euroa; panee merkille viraston vastauksen, jonka mukaan peruuntuneiden määrärahojen määrä johtuu todellisten tulojen tiukasta valvonnasta ja menojen mukauttamisesta; kehottaa virastoa ryhtymään välittömiin toimiin peruuntuneiden määrärahojen määrän pienentämiseksi ja laatimaan toimintasuunnitelman, joka sisältää konkreettisia toimia – myös toimia, joilla pyritään tiukentamaan maksutulojen ja niiden perintäjakson arviointia – ja määräaikoja tämän sitkeän ongelman ratkaisemiseksi, 30. kesäkuuta 2012 mennessä;

      Hankintamenettelyt ja määrärahasiirrot budjettikohdasta toiseen

               14.

               toteaa vuotuisen toimintakertomuksen perusteella, että vuonna 2010 puitesopimusten nojalla tehtyjen 165 erityissopimuksen lisäksi virasto teki 70 uutta hankintasopimusta, joiden arvo oli yli 25 000 euroa;

               15.

               toteaa viraston talousarvio- ja varainhallintoa koskevan selvityksen perusteella, että vuonna 2010 hyväksyttiin 13 siirtoa, jotka olivat yhteensä 13 714 500 euroa (15,29 prosenttia lopullisista määrärahoista); toteaa lisäksi, että vuonna 2009 virasto hyväksyi jo kymmenen siirtoa, jotka olivat yhteensä 9 609 000 euroa; kehottaa virastoa laatimaan toimintasuunnitelman, joka sisältää konkreettisia toimia ja määräaikoja tämän sitkeän ongelman ratkaisemiseksi;

      Palvelujen maksujärjestelmä

               16.

               kehottaa virastoa ottamaan käyttöön jäsenvaltioiden viranomaisten tarjoamien palvelujen maksujärjestelmän, joka perustuu jäsenvaltioiden todellisiin kustannuksiin; kehottaa virastoa myös ilmoittamaan vastuuvapauden myöntävälle viranomaiselle viipymättä, kun järjestelmä on otettu käyttöön; toteaa tässä yhteydessä, että uusi maksujärjestelmä esiteltiin jo hallintoneuvostolle sen kokouksessa 10. joulukuuta 2009, mutta hallintoneuvosto hylkäsi lopulta ehdotuksen;

               17.

               tukee viraston johdon ja hallinnon kaikkia toimia, joilla pyritään uudistamaan jäsenvaltioiden viranomaisten tarjoamien palvelujen maksujärjestelmää, jonka olisi selvästi perustuttava todellisiin kustannuksiin; kehottaa hallintoneuvostoa etenemään tässä asiassa;

               18.

               toteaa, että kieltäytymällä uudesta maksujärjestelmästä hallintoneuvosto ottaa suoran vastuun hyvin suurista riskeistä, kuten lakisääteisten vaatimusten noudattamatta jättämisestä, nykyisen maksujärjestelmän mahdollisista taloudellisista vaikutuksista ja viraston maineesta; ei sen vuoksi voi hyväksyä hallintoneuvoston arveluttavaa asennetta ja kehottaa virastoa hyväksymään asiaa koskevan toimintasuunnitelman ja tiedottamaan asiasta vastuuvapauden myöntävälle viranomaiselle 30. kesäkuuta 2012 mennessä;

      Henkilöstöhallinto

               19.

               kehottaa virastoa lujittamaan palvelukseenottomenettelyjään ja varmistamaan, että ne dokumentoidaan asianmukaisesti; kehottaa erityisesti virastoa parantamaan sopimussuhteisten toimihenkilöiden palvelukseenottoa koskevaa dokumentointia ja nimittävää viranomaista hyväksymään valintalautakuntien ehdottamat varallaololuettelot;

               20.

               panee merkille myös tilintarkastustuomioistuimen huomautuksen, ettei virasto ole tehnyt riittävää eroa ulkopuolisen ja sopimussuhteisen henkilöstön palvelukseenoton välillä; kehottaa virastoa käyttämään ulkopuolista henkilöstöä vain lyhytaikaisiin tarpeisiin ja toteaa, että sopimussuhteisen henkilöstön palvelukseenoton olisi oltava avointa;

      Eturistiriitojen hallinta

               21.

               kehottaa virastoa koordinoimaan sellaisten yhteiseen asiantuntija-arviointiin perustuvien menetelmien laatimista, joita sovelletaan kaikkiin kansallisiin toimivaltaisiin viranomaisiin, ja huolehtimaan sen seurannasta; toteaa, että vaikka viraston kunkin kansallisen toimivaltaisen viranomaisen kanssa allekirjoittama yhteisymmärryspöytäkirja asiantuntijoiden tieteellisen tason seurannasta tuli voimaan 4. heinäkuuta 2011, virasto on yhä vastuussa yhteisen asiantuntija-arvioinnin ja siihen perustuvien menetelmien kehittämisestä ja koordinoinnista;

               22.

               korostaa, että viraston on allekirjoitettava tieteellisen arvioinnin riippumattomuutta koskevat yhteisymmärryspöytäkirjat, muutettava sisäisiä menettelyjä vastaavasti ja päivitettävä asiantuntijatietokanta; panee merkille viraston vastauksen, että tieteellisen arvioinnin riippumattomuutta koskevat yhteisymmärryspöytäkirjat allekirjoitettiin lokakuussa 2011 ja että asiantuntijatietokanta on päivitetty, jotta sidonnaisuuksia koskevat sähköiset ilmoitukset voidaan suoraan tallentaa tietokantaan; kehottaa virastoa ilmoittamaan vastuuvapauden myöntävälle viranomaiselle näiden toimien täytäntöönpanotilanteesta 30. kesäkuuta 2012 mennessä; kehottaa myös sisäistä tarkastusta ilmoittamaan vastuuvapauden myöntävälle viranomaiselle, kun virasto on pannut täytäntöön nämä erittäin tärkeät suositukset;

               23.

               kehottaa virastoa ilmoittamaan vastuuvapauden myöntävälle viranomaiselle, miten se varmistaa, että asiantuntijoiden osallistumista koskevia menettelyjä sovelletaan täysimääräisesti siihen saakka, että kaikki kansalliset toimivaltaiset viranomaiset ovat allekirjoittaneet tieteellisen arvioinnin riippumattomuutta koskevat yhteisymmärryspöytäkirjat;

               24.

               pyytää virastoa kertomaan osallistumisestaan sellaisten yksityisten järjestöjen kuin sääntelyasiantuntijoiden Organisation for Professionals in Regulatory Affairs konferenssien järjestelyihin;

               25.

               panee merkille, että viraston antamien tietojen mukaan 1. helmikuuta 2012 hallintoneuvosto hyväksyi päätöksen säännöistä, jotka koskevat Euroopan lääkeviraston työntekijöiden ilmoittamien sidonnaisuuksien käsittelyssä sovellettavia henkilöstösääntöjen 11 a ja 13 artiklaa, ja toimitusjohtaja hyväksyi päätöksen säännöistä, jotka koskevat kansallisten asiantuntijoiden, vierailevien asiantuntijoiden, harjoittelijoiden ja määräaikaisten työntekijöiden ilmoittamien sidonnaisuuksien käsittelyä; kehottaa virastoa ilmoittamaan vastuuvapauden myöntävälle viranomaiselle 30. kesäkuuta 2012 mennessä, mihin konkreettisiin toimiin se on ryhtynyt kyseisten päätösten panemiseksi täytäntöön, jotta parlamentti voi arvioida, millaisia menettelyjä noudattaen kaikkien päätöksissä lueteltujen henkilöstöryhmien työntekijöitä sekä hallintoneuvoston jäseniä koskevat mahdolliset eturistiriidat käsitellään;

               26.

               panee huolestuneena merkille, että myös varainhoitoprosesseissa esiintyy mahdollisia eturistiriitoja maksujen käsittelyssä, koska tehtäviä ei ole riittävästi eriytetty; kehottaa virastoa ottamaan asianmukaisesti huomioon tämän erittäin merkittävän riskin ja ryhtymään välittömiin toimiin puutteen korjaamiseksi;

               27.

               toteaa, että viraston entinen toimitusjohtaja lähetti virastolle 28. joulukuuta 2010 kirjeen, jossa hän kertoi uusista tehtävistä, joihin hän aikoi siirtyä virkakautensa päättyessä; katsoo, että viraston hallintoneuvoston puheenjohtajan 11. tammikuuta 2011 päivätty ensimmäinen päätös antaa viraston entiselle toimitusjohtajalle lupa uusiin tehtäviin on vastoin Euroopan unionin eturistiriitoja koskevia sääntöjä ja etenkin Euroopan unionin virkamiehiin sovellettavien henkilöstösääntöjen II osaston 16 artiklaa; muistuttaa, että Euroopan unionin muuhun henkilöstöön sovellettavien palvelussuhteen ehtojen II osaston 11 artiklan ja IV osaston 91 artiklan mukaisesti tätä määräystä sovelletaan vastaavasti väliaikaisiin ja sopimussuhteisiin toimihenkilöihin; ottaa huomioon, että 17. maaliskuuta 2011 hallintoneuvosto hyväksyi – tosin vasta voimakkaan yleisen vastustuksen jälkeen – rajoituksia entisen toimitusjohtajan uusille tehtäville, mikä osoittaa selvästi, ettei lääkevirasto alun perin soveltanut henkilöstösääntöjä asianmukaisesti, ja antaa aihetta vakavasti epäillä, soveltaako virasto sääntöjä ylipäätään; pyytää toimitusjohtajaa antamaan yksityiskohtaisen selvityksen henkilöstösääntöjen 16 artiklan soveltamisesta virastossa;

               28.

               on hyvin huolestunut siitä, etteivät virasto ja sen hallintoneuvosto ole kyenneet ratkaisemaan eturistiriitaongelmaa; ottaa huomioon, että virasto hyväksyi huhtikuussa 2012 tarkistetun menettelytavan tiedekomitean jäsenten ja asiantuntijoiden eturistiriitojen käsittelyä varten sekä komitean jäsenten ja asiantuntijoiden luottamusaseman väärinkäyttöä koskevan menettelyn; vaatii, että uuden menettelytavan ja uuden menettelyn vaikuttavuus osoitetaan ainoastaan täytäntöönpanon ja konkreettisten tulosten kautta; katsoo, että viraston olisi tarkastettava vuoden 2012 aikana kaikkien asiantuntijoiden ja tiedekomitean jäsenten sidonnaisuuksia koskevat ilmoitukset; kehottaa sen vuoksi virastoa toimittamaan tämän menettelyn täytäntöönpanosta tietoja, myös numerotietoja ja nimiä; pyytää virastoa myös tarkastamaan vähintään 75 prosenttia asiantuntijoiden sidonnaisuuksia koskevista ilmoituksista sekä vähintään 75 prosenttia tiedekomitean jäsenten sidonnaisuuksia koskevista ilmoituksista ja toimittamaan vastuuvapauden myöntävälle viranomaiselle elokuun 2012 loppuun mennessä tarkastuksen tulokset sekä toimintasuunnitelman ja aikataulun vielä jäljelle olevaa sidonnaisuuksia koskevien ilmoitusten tarkistusprosessia varten;

               29.

               palauttaa mieliin, että kun viraston entinen toimitusjohtaja oli melkein heti virastosta lähdettyään siirtynyt muun muassa lääkeyrityksille konsultointipalveluja tarjoavan yrityksen palvelukseen, vastuuvapauden myöntävä viranomainen toi esille huolensa viraston tosiasiallisesta riippumattomuudesta ja tavasta, jolla sen hallintoneuvosto sovelsi henkilöstösääntöjen 16 artiklaa; pitää huolestuttavina myös väitteitä, joiden mukaan viraston entinen toimitusjohtaja perusti oman konsultointiyrityksen vielä virkaansa hoitaessaan; kehottaa virastoa toimittamaan vastuuvapauden myöntävälle viranomaiselle lisätietoja tästä asiasta 30. kesäkuuta 2012 mennessä;

               30.

               kehottaa tilintarkastustuomioistuinta saattamaan päätökseen meneillään olevan viraston eturistiriitoja käsittelevän tarkastuksensa ja julkistamaan sen tulokset;

               31.

               pitää valitettavana, etteivät monet asiantuntijat ole antaneet ilmoituksia sidonnaisuuksistaan ja että asianomaisten kansallisten virastojen ja Euroopan lääkeviraston antamien ilmoitusten vertailu osoittaa, että ilmoitusten välillä on eräissä tapauksissa merkittäviä eroja; pitää myös valitettavana, että ainakin yksi viraston hallintoneuvoston jäsen, joka on myös ihmisille tarkoitettuja lääkkeitä käsittelevän komitean varajäsen, oli jättänyt ilmoittamatta toimineensa äskettäin erään lääkeyrityksen johtotehtävissä;

               32.

               pitää myönteisenä viraston aloitetta julkaista johtotehtävissä olevien työntekijöidensä ja lääkkeiden arviointiin osallistuvien asiantuntijoiden sidonnaisuuksia koskevat ilmoitukset verkkosivustollaan; panee kiinnostuneena merkille, että asiantuntijaluetteloon on merkitty myös eturistiriitaa koskeva riskitaso kunkin asiantuntijan kohdalla; katsoo, että sidonnaisuuksia koskevien ilmoitusten lisäksi olisi julkistettava ainakin edelliset työpaikat eli ammatillinen tausta, jotta ilmoitukset voidaan tarkistaa mahdollisten ristiriitojen havaitsemiseksi; pyytää sen vuoksi virastoa toimittamaan parlamentille näiden toimien täytäntöönpanotilannetta koskevat tiedot 30. kesäkuuta 2012 mennessä;

               33.

               kehottaa virastoa tarkastamaan sille toimitetut sidonnaisuuksia koskevat ilmoitukset ja tekemään satunnaisesti perusteellisia tarkastuksia, erityisesti ottamalla käyttöön järjestelmän, jossa ilmoituksia verrataan toimialan ja asianomaisten kansallisten virastojen tietoihin;

               34.

               pitää kuitenkin huolestuttavana menetelmää, jota virasto soveltaa tarkastaessaan sidonnaisuuksia koskevia ilmoituksia, sillä se perustuu ensisijaisesti luottamukseen tarkastusten sijaan; on erityisen huolestunut siitä, että asianomaisten kansallisten virastojen ja Euroopan lääkeviraston julkaisemien asiantuntijoiden sidonnaisuuksia koskevien ilmoitusten vertailu osoittaa, että ilmoitusten välillä on eräissä tapauksissa merkittäviä eroja; kehottaa sen vuoksi virastoa ottamaan käyttöön tehokkaan järjestelmän, jotta virasto voi asianmukaisesti tarkastaa sille toimitetut ilmoitukset, ja ilmoittamaan asiasta vastuuvapauden myöntävälle viranomaiselle 30. kesäkuuta 2012 mennessä;

               35.

               kehottaa virastoa soveltamaan eturistiriitoja koskevia periaatteita hallintoneuvostoonsa;

               36.

               panee merkille, että tilintarkastustuomioistuin on tarkastanut viraston unionin virastojen eturistiriitojen hallinnointia käsittelevän erityiskertomuksensa yhteydessä; toteaa, että tilintarkastustuomioistuimelta saatujen tietojen mukaan erityiskertomus julkaistaan vuoden 2012 kesäkuun loppuun mennessä; katsoo, että viraston eturistiriitaongelmiin liittyvän arvostelun laajuuden huomioon ottaen vastuuvapauden myöntämistä koskevaa päätöstä olisi lykättävä erityiskertomuksen julkaisemiseen saakka, jotta tilintarkastustuomioistuimen tässä asiassa tekemät havainnot voidaan ottaa huomioon;

               37.

               pitää eturistiriitojen tehokasta hallintaa välttämättömänä, jotta yleisön luottamus viraston toimintaan voidaan säilyttää;

               38.

               on tyytyväinen siihen, että virasto haluaa julkistaa lääkkeiden arviointiin osallistuvien asiantuntijoiden sidonnaisuuksia koskevat ilmoitukset, mutta pahoittelee, etteivät monet asiantuntijat ole vielä julkistaneet ilmoituksiaan;

               39.

               panee merkille, että 17. maaliskuuta 2011 hallintoneuvosto hyväksyi rajoituksia entisen toimitusjohtajan myöhemmälle ammatilliselle toiminnalle, kun hallintoneuvoston tammikuussa 2011 tekemä päätös antaa toimitusjohtajalle lupa kaikkiin uusiin tehtäviin oli herättänyt yleistä vastustusta, johon myös parlamentti oli yhtynyt; muistuttaa tässä yhteydessä, että ympäristön, kansanterveyden ja elintarvikkeiden turvallisuuden valiokunta vieraili virastossa kesäkuussa 2011 seuratakseen asiaa ja saadakseen lisätietoja parannetuista menettelyistä; palauttaa lisäksi mieliin, että valiokunta keskusteli tulevan toimitusjohtajan kanssa heinäkuussa 2011, jolloin asiaa käsiteltiin uudelleen, jotta tällaiset tapahtumat voidaan välttää jatkossa;

      Toiminta

               40.

               pitää viraston toiminnan arvioimisessa tärkeänä välineenä niiden järjestelmien riittävyyden ja tehokkuuden arviointia, joilla virastossa tuetaan tieteellisten lausuntojen antamista ihmisille tarkoitetuista lääkkeistä;

               41.

               panee merkille, että tuotteiden ja palvelujen (lausunnot, kertomukset, tieteelliset lausunnot, tarkastukset) määrä lisääntyi vuodesta 2009; panee myös tyytyväisenä merkille harvinaislääkkeistä 16 päivänä joulukuuta 1999 annetun Euroopan parlamentin ja neuvoston asetuksen (EY) N:o 141/2000 (8) täytäntöönpanon ja kannustaa virastoa jatkamaan toimiaan kannustimien antamiseksi harvinaislääkkeiksi määriteltyjen lääkkeiden tutkimukseen, kehittämiseen ja markkinoille saattamiseen;

      Sisäinen tarkastus

               42.

               panee merkille viraston ilmoituksen, jonka mukaan 11 sisäisen tarkastuksen ”erittäin tärkeää” suositusta on vielä panematta täytäntöön; toteaa, että virasto on ilmoittanut panneensa yhden niistä täytäntöön ja asia on parhaillaan sisäisen tarkastuksen tarkasteltavana;

               43.

               on huolestunut siitä, että seitsemässä näistä ”erittäin tärkeistä” suosituksista täytäntöönpano on viivästynyt jopa yli 12 kuukautta; toteaa, että nämä suositukset koskevat seuraavia:

                           —

                           henkilöstösääntöjen 110 artiklan noudattaminen

                           —

                           palvelukseenottomenettely

                           —

                           tietokantojen käyttö

                           —

                           tuotteiden kirjaamista koskevien sääntöjen määrittäminen

                           —

                           henkilöstön mahdollisten eturistiriitojen hallintaa koskevat ohjeet

                           —

                           asiantuntijoiden osallistumista koskevat menettelyt

                           —

                           tehtävien eriyttäminen varainhoitoprosesseissa;

                     kehottaa virastoa viipymättä käsittelemään näitä sisäisen tarkastuksen yksilöimiä puutteita ja ilmoittamaan vastuuvapauden myöntävälle viranomaiselle asiassa toteutetuista toimista;

               44.

               on lisäksi huolestunut siitä, että virasto on hylännyt kaksi ”erittäin tärkeää” suositusta, jotka koskevat

                           —

                           kansallisille virastoille suoritettuja maksuja

                           —

                           sisäisten konsulttien määrän vähentämistä;

                     kehottaa virastoa selvittämään välittömästi vastuuvapauden myöntävälle viranomaiselle, miksi nämä kaksi suositusta on hylätty;

               45.

               toteaa, että sisäinen tarkastus toteaa edelleen syyskuussa 2010 antamassaan seurantakertomuksessa, että asiantuntijoiden riippumattomuutta ei ole arvioitu riittävällä tavalla, ja että toimitusjohtajan olisi julkistettava luettelo kaikista hyväksytyistä lääkkeistä, joita asia koskee, ja ilmoitettava, miten virasto aikoo korjata kyseiset menettelyt;

               46.

               kiinnittää huomiota aiempien vuosien vastuuvapausmietinnöissä esittämiinsä suosituksiin, jotka on esitetty tämän päätöslauselman liitteessä;

               47.

               viittaa vastuuvapauden myöntämistä koskevaan päätökseen liittyvien muiden, luonteeltaan yleisten huomautusten osalta erillisvirastojen toiminnasta, varainhoidosta ja sen valvonnasta 10. toukokuuta 2012 antamaansa päätöslauselmaan (9).

      (1)  EUVL C 366, 15.12.2011, s. 27.

      (2)  EYVL L 248, 16.9.2002, s. 1.

      (3)  EUVL L 136, 30.4.2004, s. 1.

      (4)  EYVL L 357, 31.12.2002, s. 72.

      (5)  EUVL L 250, 27.9.2011, s. 173.

      (6)  EUVL L 313, 26.11.2011, s. 27.

      (7)  EUVL L 64, 12.3.2010, s. 445.

      (8)  EYVL L 18, 22.1.2000, s. 1.

      (9)  Hyväksytyt tekstit, P7_TA(2012)0164 (ks. tämän virallisen lehden sivu 388).


title: 2005/36/EY: Komission päätös, tehty 8 päivänä syyskuuta 2004, rakenneuudistustuesta, jonka Ranska aikoo myöntää Société Nationale Maritime Corse-Méditerranée (SNCM) -meriliikenneyhtiölle, 9 päivänä heinäkuuta 2003 tehdyn komission päätöksen muuttamisesta (tiedoksiannettu numerolla K(2004) 3359)ETA:n kannalta merkityksellinen teksti

text:
               21.1.2005

               FI

               Euroopan unionin virallinen lehti

               L 19/70

      KOMISSION PÄÄTÖS,

   tehty 8 päivänä syyskuuta 2004,
   rakenneuudistustuesta, jonka Ranska aikoo myöntää Société Nationale Maritime Corse-Méditerranée (SNCM) -meriliikenneyhtiölle, 9 päivänä heinäkuuta 2003 tehdyn komission päätöksen muuttamisesta
   (tiedoksiannettu numerolla K(2004) 3359)
   (Ainoastaan ranskankielinen teksti on todistusvoimainen)
   (ETA:n kannalta merkityksellinen teksti)
   (2005/36/EY)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen ja erityisesti sen 88 artiklan 2 kohdan ensimmäisen alakohdan,
   ottaa huomioon Euroopan talousalueesta tehdyn sopimuksen ja erityisesti sen 62 artiklan 1 kohdan a alakohdan,
   ottaa huomioon 9 päivänä heinäkuuta 2003 tehdyn komission päätöksen (EY) N:o 2004/166/EY (1) ja erityisesti sen 2 artiklan,
   sekä katsoo seuraavaa:
   1.   MENETTELY
   1.1   Menettelyn vaiheet

               (1)

               Komissio teki 9 päivänä heinäkuuta 2003 päätöksen rakenneuudistustuesta, jonka Ranska aikoo myöntää Société Nationale Maritime Corse-Méditerranée (SNCM) –meriliikenneyhtiölle, jäljempänä ’lopullinen päätös’. Tällä päätöksellä komissio ilmoitti, että osa ilmoitetusta tuesta soveltuu yhteismarkkinoille, jos tiettyjä edellytyksiä noudatetaan. Lopullisen päätöksen 2 artiklassa esitetään yksi näistä edellytyksistä, jonka mukaan SNCM:n on pidätyttävä 31 päivään joulukuuta 2006 asti hankkimasta uusia aluksia ja allekirjoittamasta muita kuin sen aluskantaan kuuluvia uusia tai kunnostettuja aluksia koskevia rakennus-, tilaus- tai vuokraussopimuksia. SNCM saa liikennöidä vain lopullisen päätöksen tekoajankohtana yrityksen omistuksessa olleilla 11 aluksella, jotka ovat Napoléon Bonaparte, Danielle Casanova, Île de Beauté, Corse, Liamone, Aliso, Méditerranée, Pascal Paoli, Paglia Orba, Monte Cinto ja Monte d'Oro. Kyseisen artiklan viimeisessä kohdassa säädetään, että ”jos SNCM joutuu korvaamaan siitä riippumattomien syiden vuoksi jonkun aluksistaan ennen 31 päivää joulukuuta 2006, komissio voi sallia korvaamisen Ranskan toimittaman asianmukaisesti perustellun ilmoituksen perusteella”.

               (2)

               Ranskan viranomaiset pyysivät 23 päivänä kesäkuuta 2004 päivätyllä kirjeellä (2), komissiolta lupaa korvata lopullisen päätöksen edellä mainitussa 2 artiklassa olevassa alusluettelossa mainittu alus Aliso aluksella Asco. Lisäksi SNCM ei ole saanut myytyä alusta Asco, jonka myynnistä määrätään rakenneuudistussuunnitelmassa (3). Tämän vuoksi Ranskan viranomaiset ovat pyytäneet komissiota antamaan SNCM:lle luvan myydä joko Aliso tai Asco.

         1.2   Toimenpiteen nimi

               (3)

               Toimenpiteen nimi on ”muutokset SNCM-yhtiön rakenneuudistustuesta 9 päivänä heinäkuuta 2003 tehtyyn komission lopulliseen päätökseen”.

         1.3   Toimenpiteen edunsaaja

               (4)

               On tarpeen muistuttaa, että rakenneuudistustuen saaja on ranskalainen meriliikenneyhtiö SNCM, joka liikennöi Ranskan mantereelta Korsikaan ja Afrikkaan. Myös ehdotettujen muutosten edunsaaja olisi siis SNCM.

         1.4   Muutosten tavoitteet

               (5)

               Ehdotettujen muutosten pääasiallinen tavoite on toisaalta antaa SNCM:lle lupa käyttää Ascon sijasta Alisoa muuttamalla luettelo aluksista, joita SNCM saa käyttää lopullisen päätöksen 2 artiklan mukaisesti, ja toisaalta helpottaa lopullisessa päätöksessä säädettyä neljännen aluksen myyntiä antamalla mahdollisen hankkijan valita Alison ja Ascon välillä, sillä nämä kaksi alusta ovat täysin samanlaisia.

         2.   EHDOTETTUJEN TOIMENPITEIDEN YKSITYISKOHTAINEN KUVAUS
   2.1   Ehdotus Ascon vaihtamisesta Alisoon

               (6)

               Ranskan viranomaiset ehdottivat 23 päivänä kesäkuuta 2004 päivätyssä kirjeessään Alison korvaamista Ascolla luettelossa aluksista, joita SNCM saa käyttää koko rakenneuudistuksen ajan. Nämä alukset luetellaan 9 päivänä heinäkuuta 2003 tehdyn lopullisen päätöksen 2 artiklan toisessa kohdassa. On syytä muistuttaa, että huippunopea alus Asco oli edelleen myymättä Ranskan viranomaisten esittäessä pyyntönsä.

               (7)

               Ranskan viranomaisten pyytämän vaihdon tarkoituksena on mahdollistaa jommankumman aluksen luovuttaminen, koska SNCM on joutunut vaikeuksiin yrittäessään saada huippunopean Asco-aluksen luovutettua.

               (8)

               Ranskan viranomaiset ovat lisäksi toimittaneet Marseillen satamaviranomaisten todistuksen siitä, että Aliso on ollut laiturissa 2 päivästä marraskuuta 2003.

         2.2   Ehdotus SNCM:lle annettavasta luvasta myydä joko Asco tai Aliso

               (9)

               Ranskan viranomaiset ovat myös pyytäneet, että SNCM saisi rakenneuudistussuunnitelman mukaisesti myydä joko Ascon tai Alison mahdollisten hankkijoiden tarpeiden mukaan.

         3.   MUUTOSEHDOTUSTEN ARVIOINTI
   3.1   Ascon vaihtamista Alisoon koskevan ehdotuksen vaikutukset

               (10)

               Komissio toteaa ensiksikin, että Asco ja Aliso ovat sisaraluksia eli ne ovat kaksi samanlaista alusta, jotka on rakennettu samalla telakalla samojen piirustusten mukaisesti. Ne ovat myös mitoiltaan, muodoltaan ja kapasiteetiltaan täsmälleen samanlaiset.

               (11)

               Komissio katsoo, että näiden kahden aluksen vaihtamisen tavoitteena ei ole lisätä SNCM:n kapasiteettia, joten sillä ei olisi vaikutusta lopullisen päätöksen soveltamisalaan eikä varsinkaan mainitun päätöksen 2 artiklaan sisältyvään ehtoon, jolla rajoitetaan tukea saavan yhtiön kapasiteettia.

               (12)

               Lisäksi komissio muistuttaa, että SNCM:lle voidaan antaa mahdollisuus muuttaa sen sallittua aluskantaa ainoastaan SNCM:n tahdosta riippumattomista syistä. Käsiteltävänä olevan tapauksen osalta komissio on sitä mieltä, että SNCM:n Asco-aluksen myynnissä kohtaamat vaikeudet ovat tukea saavan yhtiön tahdosta riippumattomia eikä niitä voitu ennakoida lopullisen päätöksen tekoajankohtana.

         3.2   SNCM:lle annettavaa lupaa myydä joko Asco tai Aliso koskevan ehdotuksen vaikutukset

               (13)

               Komissio katsoo myös, että jos SNCM löytää Ascon sijasta hankkijan Alisolle, viimeksi mainitun myynnillä olisi SNCM:n kapasiteettiin sama vaikutus kuin Ascon myynnillä ja että Ranskan viranomaiset saisivat näin noudatettua sitoumuksiaan noudattaa rakenneuudistussuunnitelmaa SNCM:n toiminnalliseen aluskantaan kuuluvien neljän aluksen myynnin osalta. SNCM onkin jo myynyt kolme niistä neljästä aluksesta, joiden luovuttamisesta määrättiin rakenneuudistussuunnitelmassa.

               (14)

               Jos SNCM myy Ascon sijasta Alison, komission mielestä rakenneuudistussuunnitelman ehtoa neljän aluksen luovuttamisesta voidaan pitää täytettynä.

         4.   PÄÄTELMÄT

               (15)

               Komissio katsoo, että Ranskan viranomaisten pyytämät muutokset eivät muuta lopullisen päätöksen säännösten soveltamisalaa ja että pääomatukena myönnetty rakenneuudistustuki on edelleen yhteismarkkinoille soveltuva, jos muutettuja edellytyksiä noudatetaan ehdottomasti.

               (16)

               Komissio kehottaa Ranskaa

                           —

                           ilmoittamaan komissiolle mahdollisimman pian ja viimeistään 15 työpäivän kuluessa tämän päätöksen vastaanottamisesta, minkä tietojen se katsoo kuuluvan salassapitovelvollisuuden piiriin asetuksen (EY) N:o 659/1999 (4) 25 artiklan nojalla,

                           —

                           ilmoittamaan tästä päätöksestä tuensaajalle mahdollisimman pian ja poistamaan siitä tarvittaessa sellaiset salassapitovelvollisuuden piiriin kuuluviksi katsotut tiedot, joiden kertominen tuensaajalle voisi vahingoittaa joitakin asianomaisia, ja ilmoittamaan tuensaajalle toimitetussa versiossa tarvittaessa muut tiedot, joiden se katsoo kuuluvan salassapitovelvollisuuden piiriin mutta joita se ei ole poistanut,

         ON TEHNYT TÄMÄN PÄÄTÖKSEN:
   1 artikla
   1.   Korvataan 9 päivänä heinäkuuta 2003 tehdyn komission päätöksen 2 artiklan toisessa kohdassa sana ”Aliso” sanalla ”Asco”.
   2.   Korvataan mainitun päätöksen 97 kohdan viimeisessä luetelmakohdassa ilmaisu ”huippunopea alus Asco” ilmaisulla ”joko huippunopea alus Asco tai sen samanlainen sisaralus, huippunopea alus Aliso”.
   2 artikla
   Tämä päätös on osoitettu Ranskan tasavallalle.

      Tehty Brysselissä 8 päivänä syyskuuta 2004.

            Komission puolesta

         Loyola DE PALACIO

            Varapuheenjohtaja

      (1)  EUVL L 61, 27.2.2004, s. 13.

      (2)  Kirjattu komissiossa numerolla TREN(2004) A/26015.

      (3)  Ks. lopullisen päätöksen 97 kohta.

      (4)  EYVL L 83, 27.3.1999, s. 1. Asetus sellaisena kuin se on muutettuna vuoden 2003 liittymisasiakirjalla.